
Capitolul 1 


Arina von Brombacher intră trântind ușa. De 
obicei calmă, de data aceasta faţa sa era 
îmbujorată, iar ochii de culoarea oțelului 
străluceau de sub genele lungi, frumos arcuite. 

Cobori repede treptele, grăbind pasul la 
auzul altor pași în spatele său. 

Nu! Nu mai dorea să audă nimic sau să-l mai 
vadă vreodată pe acest bărbat care i-a făcut atâtea 
promisiuni, nerespectând nici una dintre ele. 
Era copleșită de faptul că mereu s-a lăsat păcălită 
de promisiunile lui. 

— Arina, te rog, ascultă-mă. Rugămintea lui o 
percepea sonor, dar era departe de a-i mai 
tulbura sufletul. 

Ciudat! Se aştepta ca vocea lui să trezească o 
durere adâncă în sufletul ei. Dar, nu. Constată o 

















anumită ușurare sufletească la gândul că în 
sfârșit reușise să ia hotărârea de a pune punct 
relaţiei dintre ei. 

leși în stradă și, cu pași repezi, se apropie 
de mașină. In timp ce încerca să deschidă 
portiera, care ca de obicei se blocase, bărbatul o 
ajunse din urmă. 

Era înalt, cu o alură sportivă, tipul de bărbat 
care frânge inimile femeilor. De altfel, acesta era 
conștient de efectul său asupra sexului frumos. 

— Ari, se auzi vocea sa gravă și caldă în timp 
ce o prindea de mână pe tânăra femeie, folosind 
diminutivul Ari ca în acele momente când vroia 
să fie deosebit de afectuos. 

— Ari, Ari, îl maimuţări ea. Nu vreau să te mai 
văd niciodată. Sper că ne-am înţeles. 

Dar bărbatul nu se dădu bătut. Era mult 
prea convins de irezistibilitatea sa. Chiar dacă 
Arina era în clipa de față furioasă pe el, aceasta 
nu se întâmpla pentru prima dată. Totuși, așa 
furioasă parcă nu o mai văzuse nicicând. Părea să 
fi ajuns la limita răbdării. 

— Dumnezeule mare! Ari, draga mea, nu face 
o dramă din asta. Ce dacă o însoțesc în vizită la 

părinţii ei? Doar ştii pentru ce. Trebuie să-l 
câștig pe bătrânul domn de partea mea, altfel 
aş putea pierde totul și lucrul ăsta nu mi-l pot 
permite. 

— Știu, ştiu, dragul meu. Cântecul ăsta îl știu 
de mult pe dinafară. În anul petrecut împreună 
mi l-ai „fredonat“ de prea multe ori ca să nu-l fi 
reţinut. Dar efectul lui asupra mea a dispărut 
complet. Astăzi, realizez doar falsitatea lui. 

— Vrei să spui cu asta că te îndoieşti de 
dragostea mea? întrebă el cercetător, în timp ce 
o prinse de umeri, nu tocmai afectuos. 

Ea reacţionă prompt împingându.-l, astfel că, 
fără voia lui, se dădu câţiva pași înapoi. 

— Să nu îndrăznești să mai pui mâna pe 
mine! Ai înţeles? Niciodată! șopti ea periculos de 
încet. În sfârșit, portiera cedă și se deschise. Urcă 
repede în mașină, înainte ca el să fi putut s-o 
oprească. 

Cu toate acestea, bărbatul se apropie de 
mașină, încercând să deschidă portiera, 
urmărind în felul acesta să o împiedice a pleca. 
Dar ea acceleră, astfel că mașina făcu aproape 
„un Salt înainte“ îndepărtându-se. 

Îşi lăudă mașinuta, murmurând: 

















— Foarte bine, „rățușca“ mea. I-am arătat de 
ce suntem în stare. Dacă tipul își imaginează că 
mă mai poate duce de nas, se înșală. N-am să mai 
cred niciodată în jurămintele lui. 

Pe neașteptate, se dezlănţui: lovind cu 
pumnii în volanul mașinii, o podidi plânsul, și 
furia de mai înainte se transformă mai mult într-un 
discurs dojenitor adresat sieși: 

— Asta păţești atunci când te încrezi în astfel 
de tipi „lunecoși“. M-am crezut o fată deşteaptă, 
căreia nu i se va întâmpla niciodată așa ceva. A 
trebuit să apară acest „maimuţoi“ pentru a 
deveni iraţională. 

Suspină pentru ultima dată, după care își 
scoase batista și-și şterse hotărâtă lacrimile. 

— Nu merită să verși nici o lacrimă pentru el. 
Tu singură eşti vinovată de tot ceea ce s-a 
întâmplat. N-ai dreptul să te vaiti. Dacă ai fi 
ascultat de rațiune, n-ai fi căzut în capcană. Dar, 
asemenea unei „gâsculițe“ ai căzut în plasa 
întinsă. 

Își suflă nasul și trase puternic aer în piept 
continuând să se dojenească. Lucrul acesta o 
ajută să-și revină. 

















Îşi aminti cum l-a cunoscut pe Peter 
Steigmann. S-a întâmplat la petrecerea unei 
prietene. I-a atras imediat atenţia, deoarece și el 
părea a nu se simţi în largul său printre 
petrecăreţii zgomotoși. Arina tocmai se gândea 
cum să părăsească petrecerea fără a jigni gazda, 
când în faţa ei apăru brusc el, întinzându-i un 
pahar de vin. 

— Cred că vă gândiţi la o cale de a părăsi 
petrecerea. 

Arina îl privi surprinsă. Totdeauna a fost 
convinsă că poate să-și ascundă foarte bine 
sentimentele faţă de alţii. Dar acest bărbat părea 
a-i citi gândurile. 

— Ce va face să credeţi lucrul ăsta? întrebă ea 
cu o oarecare răceală. 

Fl râse încet. Un râs ciudat, care o făcu pe 
Arina să se înfioare. Până acum, nici un alt 
bărbat nu o impresionase atât de puternic, încă 
din primul moment. 

O bucurie interioară o cuprinse când 
străinul o invită să părăsească împreună 
petrecerea. Din politeţe, nimeni n-ar fi comentat 
faptul că cei doi se hotărâseră să-şi petreacă 
seara într-un alt mod. 

















De fapt, era o adevărată obrăznicie din 
partea ei acceptarea acestei invitaţii. Dar, de 
acest lucru și-a dat seama mult mai târziu. Pe 
moment însă, șarmul tânărului a cucerit-o, 
acceptând propunerea sa imediat. 

A fost o seară deosebit de frumoasă. Peter a 
invitat-o într-un bar frumos, elegant, luminat 
discret și unde orchestra avea un repertoriu de 
muzică de dans bine alcătuit. In mod ciudat, nu 
și-au destăinuit prea multe lucruri despre ei 
unul altuia. Își cunoșteau numai prenumele, dar 
aveau sentimentul că se cunosc de multă vreme. 
O uşoară tristeţe o cuprinse în momentul 
despărțirii, mult după miezul nopţii. Peter o 
conduse acasă. Ca doi buni prieteni, s-au 
despărțit fără a stabili o nouă întâlnire. Arina, 
deşi nu vroia să recunoască, se simţea ușor 
dezamăgită. Şi-ar fi dorit să-l revadă, să afle mai 
multe despre el. Dar el nu părea a fi interesat de 
o nouă întâlnire. 

A doua zi, dimineaţa devreme, sună soneria 
de la intrare. Era duminică și Arina fu trezită 
brusc din starea plăcută a somnului de 
dimineaţă. Se îndreptă alene, încă pe jumătate 

adormită, spre ușa de la intrare, dar se trezi 
complet în clipa în care un curier îi întinse un 
imens buchet de flori. 

Emoţionată, luă buchetul de flori și se 
întoarse în cămăruţa care ţinea loc de dormitor 
şi de cameră de zi în același timp. Îşi apropie fata 
de petalele florilor puternic mirositoare și, fără a 
citi cartea de vizită ce însoțea buchetul, era 
convinsă că știe de la cine este acesta. 

În clipa în care citi cartea de vizită, îşi dădu 
seama că și ea la rîndul ei își dorește să-l revadă 
pe bărbatul de curând cunoscut. Alături de 
numărul de telefon admiratorul își exprima 
dorinţa de a o reîntâlni. 

Deodată, își dădu seama ce se întâmplase de 
fapt cu ea. Era un lucru pe care în trecut îl 
considera imposibil, un lucru de care încercase 
mereu să se păzească. Se îndrăgostise de acest 
bărbat despre care nu știa nimic altceva decât 
numele său. Lăsă să treacă mai bine de o oră 
până când îl sună la telefon pentru ca să-i 
mulțumească pentru buchetul de flori. La 
telefon răspunse mai întâi cineva din personalul 
casei, o voce necunoscută. Apoi, auzi vocea 
cunoscută şi caldă ce nu-și pierduse magia 

asupra ei, auzită chiar și numai prin telefon. Și el 
se bucură că o aude și stabiliră o întâlnire pentru 
după-amiaza aceleiași zile. 

Acestei după-amieze îi urmară altele și 
altele, una mai frumoasă decât cealaltă. Curând, 
tânăra fată era convinsă că fără el n-ar mai putea 
trăi. Nicicând n-a crezut că va veni ziua în care va 
putea iubi un bărbat așa cum se întâmpla acum, 
cu atât mai mult cu cât mama ei, crunt 
dezamagită de viaţă, făcuse tot posibilul pentru a 
trezi în ea neincrederea faţă de toţi bărbaţii. 

Arina era încă foarte mică atunci când tatăl 
ei le-a părăsit pentru o altă femeie. Dezamăgirea 
mamei sale a fost cumplită, marcând-o pentru 
tot restul vieţii, aceasta transformându-se într-o 
ură fară margini faţă de bărbaţi. Graţie 
caracterului puternic al tinerei fete, această ură 
transmisă de mama sa, nu a prins însă rădăcini 
adânci. Încă de timpuriu, Arina a învăţat să lupte 
cu greutăţile vieţii pentru că, deși tatăl său avea 
o Situaţie financiară bună, plătea o sumă 
modestă pentru întreținerea ei. Acesta deţinea o 
moșie aflată în regiunea Schwarzwald, pe care o 
administra împreună cu cea de a doua soţie. 
După moartea lui a beneficiat de o sumă mai 

mare pentru întreținere, ceea ce i-a permis să-și 
plătească studiile. Arina îşi dorea să ajungă 
traducătoare, calităţile sale privind învățarea cu 
ușurință a unei limbi străine fiindu-i de mare 
ajutor. În ciuda faptului că nu avusese nici o 
legătură directă cu tatăl său, neștiind nici măcar 
cum arată, totuși, îi era recunoscătoare pentru 
faptul că se gândise la ea. Chiar dacă mama sa a 
fost împotriva acceptării moștenirii, Arina nu a 
cedat, opunându-se urii mamei sale faţă de cel ce 
o părăsise. 

— Tata a decedat și trebuie să recunosc că-mi 
pare foarte rău că n-am avut niciodată ocazia de 
a-l cunoaște. Ai susținut mereu că el ne-a uitat. 
Dar eu nu cred. Dovada este testamentul său în 
care m-a trecut printre moștenitori. 

— Prin acest gest făcut pe patul morţii, a vrut 
să-și spele păcatele și conștiința. Dar, pentru 
ceea ce mi-a făcut mie, nu există iertare. 
Atitudinea mamei sale, care nici astăzi nu-l putea 
ierta pe bărbatul ce o părăsise cu mulți ani în 
urmă, a fost un șoc pentru Arina. De aceea, acum 
nu-i spuse nimic despre dragostea sa faţă de 
Peter. 

Îi era teamă că neîncrederea mamei sale îi va 
distruge fericirea. Gândul acesta o făcu să ofteze 
în timp ce conducea pe străzile aglomerate ale 
orașului. 

Motoul ei în viață fusese mereu: privește 
viața cu ochii deschişi. Dar în clipa de faţă era 
atât de adâncită în propriile-i gânduri, încât abia 
în ultima clipă observă o mașină sport care doar 
printr-o manevră extremă reuşi să evite 
accidentul. 

Tânărul bărbat aflat la volan, deschise 
geamul mașinii și o apostrofă, supărat: 

— Hei! Cum v-aţi luat carnetul? Eu am 
prioritate, dacă cumva aţi obser... 

Amuţi brusc în clipa în care zări faţa tinerei 
cu ochi mari și privirea speriată. 

— Ok! N-am vrut să sune așa de dur. Dar 
acum, ar fi mai bine să plecăm înainte să apară 
poliția. și încă ceva. Nu totdeauna lucrurile se 
sfârșesc cu bine. 

Înainte ca Arina să-și fi revenit din șoc, 
mașina tâșni mai departe, îndepărtându-se 
rapid. 

Încă marcată de eveniment, la puţin timp 
după aceea parcă mașina în faţa clădirii unde 

închiriase o locuinţă. Chiria era exagerat de mare 
după părerea mamei sale, care nu înţelegea de 
ce fiica ei nu este de acord să închirieze 
împreună o locuință. 

Dar Arina își apăra cu fermitate libertatea de 
a avea propria ei viață, libertate dobândită în 
sfârșit, cu mare greutate. 

În clipa în care intra pe ușă, suna telefonul. 
Pentru moment, ezită să ridice receptorul, de 
teamă să nu fie Peter. Apoi se gândi că poate fi și 
altcineva, traversă camera în grabă și răspunse. 

O voce masculină se prezentă drept notarul 
Breitmann. 

Surpriza o făcu să nu reacționeze în primul 
moment. Abia după repetarea întrebării de către 
bărbatul de la celalalt capăt al firului — dacă stă 
de vorba cu Arina von Brombacher — reuși să se 
adune. 

— Da, Arina von Brombacher la telefon. 
Glasul ei trăda mirare. Ce legătură ar fi putut 
avea ea cu un notar? 

Vocea, care părea să fie a unui domn mai în 
vârstă, se auzi din nou in receptor. 

— Am fost consilierul și notarul tatălui 
dumneavoastră, iar apoi al soţiei acestuia. 

— „Am fost?“ reacţionă Arina şocată. Vreţi să 
spuneți că cea de a doua soţie a tatălui meu a 
decedat? 

— Da, este exact domnişoară von 
Brombacher. Şi pentru că eu sunt executorul 
testamentar, sunt nevoit să vă invit să-mi faceţi o 
vizită la birou. 

— Eu? întrebă fata, neîncrezătoare. Ce 
legătură am eu cu moartea acestei femei, 
domnule notar? 

— Acest lucru îl veţi afla atunci când veţi veni 
la cancelarie. Când aţi putea să o faceţi? 

În sinea ei, Arina nu simţi decât o aversiune 
plină de răceală. Nu avea nimic comun cu 
această femeie, chiar dacă poate în ultimele clipe 
ale vieţii ei a regretat tot răul pricinuit ei și 
mamei sale. 

Întreaga sa revoltă interioară se concentră în 
răspunsul dat cu o voce tăioasă: 

— Domnule notar, nu cred că cea care a 
decedat ar putea să-mi spună ce a ratat a-mi 
spune când era înca în viață. 

Pentru câteva clipe, se așternu liniștea la 
capătul celălalt al firului. Apoi, bărbatul 
răspunse cu voce serioasă şi hotărâtă: 

— Nu judecaţi oamenii prea aspru, 
domnişoară von Brombacher. De unde știți, 
dacă nu cumva tatăl dumneavoastră a încercat să 
se apropie, să construiască o relaţie? Mama 
dumneavoastră a fost aceea care i-a retezat orice 
posibilitate de apropiere. 

— Un lucru de înţeles, nu-i așa? veni replica 
Arinei, în vocea căreia se simţea gravitatea 
evenimentelor trecute. Ne-a părăsit pentru 
această femeie. Există vreo scuză pentru acest 
fapt? 

Urmară din nou câteva clipe de tăcere. 
Bărbatul își drese glasul și continuă, cu o 
atitudine distantă, profesională: 

— Ce a fost, a trecut, domnişoară von 
Brombacher. În prezent ar fi bine să priviţi 
numai spre viitor. Propunerea mea este să veniţi 
la mine la cancelarie, unde vom putea discuta. 

Pentru o clipă, tânăra fată avu o ezitare. Avu 
loc o scurtă luptă interioară între ură și 
curiozitate. Apoi, răspunse: 

— Bine, voi veni. Spuneti-mi, vă rog, adresa. 
Se sperie când auzi că trebuie să ajungă tocmai în 
Freudenstadt și fără să vrea, răspunse: dar mașina 
mea nu va rezista unui drum atât de lung. 

Cuvintele ei exprimau îngrijorare, dar erau 
în același timp cumva și comice, fapt ce îl făcu pe 
interlocutorul ei să râdă. Dar acesta continuă: 

— M-am gândit la acest lucru, domnișoară 
von Brombacher. Un colaborator de-al meu are 
de rezolvat unele probleme prin apropiere. Va 
trece pe la dumneavoastră, prezentandu-vă o 
scrisoare din partea mea. Puteţi avea deplină 
încredere în el. 

— Bine, şi cum mă întorc apoi? 

— Despre acest lucru discutăm când ne 
vedem. De acord? 

— Bine! Când ar urma să sosească omul 
dumneavoastră? 

— Mâine către prânz. Sper să fiți de acord. 

— De acord, răspunse ea sec, pentru că 
tocmai își amintise de mama ei. 

Pentru o clipă, se gândi să nu spună mamei 
sale nimic despre călătoria ce urma să o facă. 
Apoi însă, se mustră pentru lașitatea sa. Mama ei 
avea dreptul să afle la rândul ei despre cele aflate 
de la notar. Dar, un lucru era sigur: oricât s-ar 
opune, va merge la Freudenstadt, fie și numai 
din curiozitatea de a afla ce se dorește de la ea. 

Capitolul 2 


Meta von Brombacher era o femeie 
îmbătrânită de timpuriu și acrită de viaţă, o 
femeie ce se dezobișnuise de mult să se mai 
bucura de viaţă. Niciodată Arina nu o văzuse 
râzând. Se comporta ca un om părăsit de 
Dumnezeu și de tot restul lumii. 

Încercările singurei sale fiice de a-i da un 
sens vieţii, au eșuat. Propunerea Arinei de a-și 
căuta o îndeletnicire pentru ca propria-i viață să 
capete un sens, a fost respinsă cu vehemență. 
Mai mult de atât, își acuză fiica de faptul că 
aceasta ar dori să-și trimită bătrâna mamă să 
lucreze, ca și când nu ar avea destul de lucru cu 
întreținerea casei și a grădinii. 

De asemenea, nu a iertat-o niciodată pentru 
faptul că s-a mutat singură, într-o locuință în 
Oraș. Arina simţea că trebuie să se elibereze de 
sub influenșa mamei sale. Cu tot elanul tinereţii, 
se opusese dorințelor mamei sale și reușise să-și 
construiască propriul său drum în viaţă. Dar, ori 
de câte ori avea timp, o vizita și de fiecare dată 
constata cât de mult reprezintă pentru ea acea 
căsuţă. Acolo s-ar fi simţit ca într-o oază de 
linişte, dacă n-ar fi fost reproșurile neîncetate ale 
mamei sale. 

Şi astăzi fu întâmpinată cu aceleași văicăreli 
cunoscute ale mamei sale. Femeia abia trecută 
de patruzeci de ani, dar care arăta mult mai în 
vârstă, i se plânse de faptul că i-ar acorda prea 
putin timp. 

Arina se stăpâni cu greu pentru a nu 
exploda. Fiecare oră liberă și-o petrecea aici, 
alături de ea, chiar dacă uneori ar fi preferat 
să-și petreacă timpul liber cu prietenii. Gândul 
că mama sa stă singură n-ar fi lăsat-o să se bucure 
deplin alături de prieteni. Propunerea făcută 
cândva, de altfel cu multă precauţie, de a invita 
câţiva prieteni, fu refuzată cu indignare. 

— Cum? Să trebuiască să suport o gașcă de 
tineri gălăgioși? Doar știi că am nevoie de liniște. 

Într-o zi îi aduse un căţeluș, cu gândul de 
a-i trezi sentimentul că are pe cineva de care să 
se îngrijească. 

— Scoate-l din casă imediat. Doar ştii că nu-mi 
plac animalele. 

— Bine, bine, am să-l iau la mine acasă. 
Înapoi nu-l mai pot da, răspunse Arina. 

— Eşti la fel ca taică-tu. Și el cumpăra lucruri 
și apărea cu ele acasă, fără să întrebe dacă 
doream sau nu acel lucru. Și când vedea reacţia 
mea, făcea pe ofensatul. 

Cuvintele ei dovedeau atâta ură, încât Arina 
simți cum o trece un fior rece pe şira spinării. 
Încă din copilărie îi erau cunoscute aceste 
reproșuri care veneau ori de câte ori mamei sale 
nu-i convenea ceva. 

În asemenea situaţii, era doar fiica acelui 
bărbat care o înșelase și o trădase, care niciodată 
nu ţinuse seama de ea și care îi distrusese viaţa. 
Atunci, copil fiind, singurul lucru pe care putea 
să-l facă era să se refugieze înfricoșată într-un 
colţ și să reziste accesului de furie al mamei sale. 
Dar astăzi nu mai era dispusă să accepte totul în 

tăcere. Învătase să se apere, iar cu timpul, Meta 
von Brombacher fu nevoită să constate că fiica ei 
fi scapă de sub control. 

După aceste întâmplări Arina n-a mai 
încercat nici o dată să-și scoată mama din 
izolarea-i autoimpusă. Căţelușul cumpărat 
pentru mama ei îşi găsi un cămin adevărat în 
micuțul ei apartament, ataşîndu-se de el și 
îndrăgindu-l. Işi mai cumpără o pasăre beo de la 
un cunoscut ce trebuia să plece din tară. Și 
pentru întregirea „familiei“, proprietara 
locuinţei, ea însăși iubitoare de animale, îi făcu 
cadou o pisicuţă salvată din mâinile unor copii 
răutăcioși. Ar fi păstrat-o ea însăși, dar mai avea 
un câine de vânătoare care ura pisicile, așa că, se 
gândi la chiriașa sa. 

Arina nu fu în stare să o refuze și astfel, 
micuța ei locuinţă deveni adăpost și pentru Wulf 
— Schnauzerul pitic, alături de Hans — pasărea 
beo și de pisicuţa Pașa. 

Cei trei se înțelegeau de minune. Wulf 
dormea alături de Paşa într-un coș, iar Hans fie 
stătea cocoţat pe marginea coșului, fie își găsea 
un loc alături de Wulf. 

În timp ce se îndrepta spre mama sa, Arina 
se întrebă cui să lase „animăluțele“ sale pe 

perioada călătoriei ce urma să o facă la 
Freudenstadt. Alungă repede gândul de a le lăsa 
la mama ei. Cu atât mai mult cu cât nici nu ştia 
de existenţa lor. Și apoi, reproșurile ce ar fi 
urmat ar fi fost fără sfârșit. 

Se gândi la prietena ei, Grit, care ar fi putut 
să locuiască la ea pe perioada cât era plecată. 
Totodată, i-ar fi făcut și acesteia o mare bucurie, 
dându-i posibilitatea să evadeze pentru câteva 
zile din apartamentul în care locuia în comun cu 
alte două fete. Grit o invidia pe Arina pentru 
faptul că-și putea permite financiar micul 
apartament. Din păcate, acest lucru pentru ea 
reprezenta un lux. 

Odată găsită soluţia, Arina respiră adânc și 
se simţi mult mai bine, în ciuda gândului la 
discuţia și explicaţiile ce urmau să aibă loc cu 
mama sa. 

Micuța casă era confundată în liniște, ca și 
când n-ar fi fost locuită. Numai perdelele de un 
alb imaculat trădau faptul că acolo locuia cineva. 

Arina parcă maşina în faţa portii și cobori. 
Deschise poarta cu cheia. Mama sa o ținea tot 
timpul închisă, ferindu-se parcă de musafiri 
nedoriți. 

Intră pe poartă și o închise cu grijă în urma 
ei. Apoi, se apropie încet de casă, fiecare pas 
micșorându-i elanul. 

La vederea tinerei și frumoasei fete, inima 
oricărei mame ar fi bătut mai repede de 
mândrie. Dar femeia care stătea la fereastră 
privindu-și fiica înaintând pe alee, nu simţea nici 
un fel de mândrie, ci numai amărăciune și 
îndârjire. Nici un sentiment de căldură 
sufletească, cu atât mai mult cu cât constată încă 
O dată asemănarea din ce în ce mai mare cu tatăl 
ei, odată cu trecerea anilor. 

Avea același păr castaniu-deschis, aceiași 
ochi albaștri, aceleași trăsături. Până și felul în 
care se mișca o făcea să-și amintească tristă de 
bărbatul care o părăsise pentru a trăi fericit 
alături de o altă femeie. 

Arina intră repede pe uşă, nu însă înainte de 
a fi ciocănit. N-ar fi îndrăznit niciodată să facă 
lucrul ăsta. 

Se apropie repede de femeia care o privea 
mâhnită, întinzându-i o cutie cu bomboane. 

— Sunt pentru tine, mamă. 

Nici un cuvânt de mulțumire nu veni din 
partea femeii ce-și privea fata cu reproș. 

— Ce-i cu risipa asta ? Se pare că ai prea multi 
bani ?! 

Deși dezamăgită, Arina nu lăsă să se vadă. 
Zâmbind, răspunse veselă: 

— N-am plătit nici un ban. Am lucrat ca 
babysitter și în afară de salariu am primit și 
această cutie cu bomboane. Vezi? N-am cheltuit 
bani pe ele. 

— Atunci... mda, răspunse mama ei mult mai 
binevoitoare. Așeză cutia pe măsuţa de alături, 
fără a o deschide. Apoi, privindu-și fiica fi 
reproșă: 

— Deci, ai timp să te ocupi de copii străini. 
Dar, pentru mama ta, nu ai timp. 

— E nedrept ce spui. Am încercat să câștig 
niște bani de care ştii bine ce mare nevoie am. 
De altfel, am fost aici acum două zile. 

— Două zile, când știi cât de singură sunt? 
Era neapărat nevoie să te muţi când aici puteai 
avea totul gratis ? 

Mereu aceleași reproșuri. Oare când va 
înțelege în sfârșit că nu mai este o fetiță pe care 
să o poţi struni? 

— Te rog, mamă. Este neapărat nevoie să 
discutăm lucrul acesta de fiecare dată? Cunoști 

părerea mea iar prin aceste reproșuri nu faci 
altceva decât să-mi strici bucuria de a te vizita. 
Doamne, încearcă odată să înţelegi că nu pot 
suporta această marginalizare, această 
singurătate la care te-ai condamnat singură. 

— M-am condamnat singură? întrebă Meta, 
cu glasul ridicat și tremurând. Faţa-i era schimbată 
de ură. El m-a condamnat și a făcut din mine 
ceea ce sunt astăzi. O femeie singură, părăsită, 
care a trebuit să se descurce pentru a-și crește 
singură copilul. Tatăl tău, el singur este de vină, 
pentru că ne-a părăsit pentru o altă femeie. 

Aceste izbucniri îi erau cunoscute Arinei 
încă din copilărie. Pe atunci, reacţiona plângând 
și îmbrăţișându-și mama îi promitea să fie 
cuminte și ascultătoare și să rămână mereu 
alături de ea. Astăzi, însă, nu trezeau nici un 
ecou în sufletul ei. Recunoscuse de mult faptul 
că prin aceste ieșiri mama sa nu încerca altceva 
decât subjugarea ei. 

De aceea, respinse cu calm afirmaţiile 
mamei sale: 

— Te rog. Au trecut aproape 18 ani de când 
ne-a părăsit tata. Ai fi putut să treci de mult peste 
acest eveniment, dacă ai fi vrut. La urma urmei 

nu este numai vina lui pentru viaţa pe care o 
duci în prezent. De câte ori te-am rugat să fii mai 
prietenoasă, să ieși în lume, să-ţi formezi un cerc 
de prieteni și cunoștințe, dar n-ai vrut. Nu te mai 
văita pentru singurătatea pe care singură ai ales-o. 

Nicicând nu se mai adresase Arina mamei 
sale atât de dur. Dar se simţea la capătul răbdării. 
Ziua de astăzi fusese prea plină de evenimente. 
Mai întâi despărțirea de Peter, apoi convorbirea 
cu notarul, iar acum reproșurile mamei. Era mai 
mult decât putea suporta. 

La încercarea mamei sale de a răspunde, 
Arina i-o tăie scurt: 

— Ajunge, mamă. Nu am venit să mă cert cu 
tine, ceea ce din păcate în ultimul timp s-a 
întâmplat mai mereu. Am venit pentru a-ţi spune 
un lucru pe care cred că trebuie să-l afli. 

— Aha! spuse ea, privindu-și fiica cu 
neîncredere. După expresia feței tale, nu pare a 
fi ceva bun. În ultima vreme, nu mă simt prea 
bine. 

În clipa asta, îi păru rău că a venit până aici. 
Dar acum era prea târziu să dea înapoi. Mama sa 
n-ar fi cedat până nu ar fi aflat totul de la ea. 
Arina nu fusese niciodată în stare să o mintă. 

De aceea, continuă povestindu-i despre 
convorbirea telefonică avută cu notarul, despre 
solicitarea acestuia de a-i face o vizită, privind-o 
în același timp cu teamă și îngrijorare pentru 
reacţia ce o va avea. Dar, în mod ciudat, de data 
aceasta nu reacţionă ca de obicei printr-un acces 
de furie la auzul fie şi numai a unui singur 
cuvânt despre tatăl său sau despre cea de-a doua 
soţie a acestuia. Rămase calmă, iar Arinei i se 
păru chiar că poate citi pe faţa ei o anume 
satisfacție răutăcioasă. 

— A murit deci, constată cu satisfacţie în glas. 
Arina sesiză pentru prima dată în ochii ei o 
anume strălucire. Pedeapsa lui Dumnezeu vine 
încet, dar sigur. Ce-a câștigat luându-mi 
bărbatul, chiar dacă era mult mai tânără decât 
mine ? lată că acum s-a dus și ea. Asta-i dreptate. 

Arina își privi şocată mama. 

— Doamne, Dumnezeule, mamă, nici măcar 
în clipa asta nu poti să-ţi stăpânești ura!? Nu știu 
ce s-a întâmplat atunci, pentru că eram mult 
prea mică pentru a înţelege, dar orice ar fi făcut 
cei doi, sunt morţi și moartea lasă loc iertării și 
uitării. Apoi, se apropie de ea și o prinse de 
mâini. 

Furioasă, Meta își retrase mâinile, privindu-și 
fata cu ochii plini de ură. 

— Îi urăsc, îi urăsc pe amândoi, chiar și după 
moartea lor. Nimic nu poate stinge ura din 
mine. 

Întreaga ființă a Arinei exprima resemnare. 
De ce oare încerca mereu să-i explice mamei sale 
faptul că prin această imensă ură nu făcea altceva 
decât să-și distrugă propria viaţă? Era inutil. 
Nimeni și nimic pe lumea asta nu o va face să se 
schimbe. 

Pentru un timp, se lăsă liniște în cameră. 
Apoi, Meta își aminti povestea despre notar. 

— Şi ce vroia notarul de la tine? 

Arina dădu din umeri. 

— M-a rugat doar să trec pe la biroul lui. 
Nimic mai mult. Spunea că este în interesul meu. 
Va trimite un colaborator de-al lui să mă ia cu 
mașina pentru a ajunge în Freudenstadt. 

Meta își învârtea nervoasă inelul pe deget. 
Apoi, întrebă: 

— Crezi că ţi-a lăsat ceva moștenire? 

Surprinsă de calmul cu care fusese pusă 
întrebarea, Arina își privi mama și răspunse 
hotărâtă: 

— Cum ai putut să te gândești la așa ceva? Și 
chiar de-ar fi să se întâmple imposibilul, voi 
refuza categoric. Nu vreau nimic de la această 
femeie. 

Reacţia mamei sale fu un nou şoc pentru 
Arina. Se așteptase la o nouă criză de furie, dar 
aceasta rămase calmă. 

— Sigur că vei accepta. Femeia asta îţi este 
datoare pentru ceea ce ne-a pricinuit. Încercarea 
ei de a repara ceva după moarte este oricum 
prea mică, chiar dacă într-un fel dreaptă. 

Socată de cele ce auzise, Arina se așeză pe 
un scaun privindu-și mama ca pe o străină. 

— Dar, mamă, nu vorbeşti serios. Unde este 
poziţia ta de respingere faţă de cei doi? 

— Una n-are de-a face cu cealaltă. Tu, în 
calitate de fiică, după moartea lui ai drept de 
moștenire. Este dreptul tău. Și în afară de asta 
ne-ar prinde bine niște bani. De mult timp ar fi 
trebuit să fac un tratament la băi. Dar, până 
acum nu ne-am putut permite financiar. 

— Dar, despre asta nu știu nimic. De ce până 
acum nu mi-ai spus? 

Pentru prima dată trăsăturile aspre de pe 
faţa ei se îmblânziră și deodată, Arina deveni 

conștientă de faptul că mama sa era încă o 
femeie tânără. 

— De ce ţi-aș fi făcut mai multe griji? Și așa ai 
destule, trebuind să calcuezi fiecare bănuţ. 

Nicicând nu o mai auzise Arina pe mama sa 
vorbind astfel. Un val de căldură îi umplu 
sufletul. Era impresionată de gestul ei de a nu-i 
spune adevărul numai pentru ca ea să nu-și facă 
griji. Îi prinse mâinile acoperindu-le cu palmele 
sale. 

— Aș fi vândut o parte din bijuteriile lăsate 
de tata. Și ridicându-se, continuă: Voi avea grijă 
să poţi merge la băi. Vreau să te faci bine. 

Bunătatea de pe faţa mamei sale dispăru, 
revenind la aspectul dur de mai înainte. Se 
închise din nou în ea, cum cu durere constată 
Arina. 

— N-ai să faci așa ceva. Îti interzic categoric. 
Bijuteriile sunt bijuterii de familie aflate în 
posesia familiei Brombacher de multe generaţii. 
Faci parte din familie și ai datoria să le păstrezi 
ca pe o comoară nepreţuită, pentru urmașii tăi. 
Vocea ei se schimbase, trădând o notă de 
fanatism. 

Arina dădu din cap și-i răspunse cu reproș: 

— Bine, mamă, dar astea sunt idei de mult 
depășite. Nu cred că vreunul dintre înaintașii 
mei ar avea ceva împotrivă dacă aș vinde o parte 
din bijuterii pentru ca tu să-ţi poţi recăpăta 
sănătatea. Oricare dintre ei ar fi procedat la fel 
într-o situaţie de nevoie. 

— Îţi interzic, m-ai înţeles? își apostrofă cu 
asprime fiica. Sesizând efectul avut asupra 
Arinei, continuă calm: 

— Copila mea, știu că intenţiile tale sunt 
bune, dar în ziua căsătoriei noastre, când tatăl 
tău mi-a dăruit bijuteriile m-a pus să jur că le voi 
da viitoarei urmașe a familiei von Brombacher. 
Odată cu plecarea tatălui tău, au dispărut și 
bijuteriile. După moartea lui au intrat în posesia 
ta și acum este de datoria ta să respecţi tradiția 
familiei. 

Ar fi putut aduce multe argumente contra, 
dar știa că este inutil. Mama sa n-ar fi cedat prin 
a-și schimba părerea. Arina nu ţinea la aceste 
bijuterii, fără îndoială preţioase. Se simţea prea 
tânără pentru a le purta. 

Nu mai continuă discuţia pe această temă, 
revenind la invitaţia făcută de notar. 

— Deci, ești de acord să plec mâine la 
Freudenstadt? întrebă încă o dată, cu prudență. 

Meta dădu din cap, neașteptat de bine 
dispusă. Faţa-i de obicei palidă i se îmbujoră. 

— Chiar insist să mergi. Abia aştept să-mi 
spui care este scopul acestei vizite. 

Arina se ridică de pe scaun. 

— Desigur, mamă, murmură fără să-și dea 
seama de ce o cuprinse un sentiment neplăcut. 
Mândria sa se opunea gândului de a primi ceva 
din partea celor doi oameni care schimbaseră 
atât de mult viaţa ei și a mamei sale, chiar dacă 
aceasta era de altă părere. Acum trebuie să plec. 
Mai am multe lucruri de rezolvat. Trebuie să 
găsesc pe cineva care să meargă în locul meu la 
familia consulului, unde mâine seară trebuia să 
stau cu copiii. Dau o petrecere și nu le pot spune 
cu atât de putin timp înainte că nu-i mai pot 
ajuta. 

— lată deci că un membru al familiei 
Brombacher trebuie să lucreze ca babysitter 
pentru o familie străină. Și asta, din vina lui. In 
loc să ai un loc în societate, așa cum ti se cuvine, 
ești nevoită să muncești, în timp ce el a dus o 
viață fără griji. 

— Te rog, mamă! Nu are nici un rost și nu 
duce la nici un rezultat. Nu mă plâng, ba din 
contră sunt foarte mulţumită cu viaţa mea. N-aș 
vrea să arate altfel. Nu mi-ar plăcea o viaţă socială 
agitată. 

— Pentru că nu ai cunoscut o astfel de viaţă. 
Nu uita însă că faci parte din familia von 
Brombacher și ai dreptul la un anumit nivel 
social. 

Arina zâmbi privindu-și cu milă mama care 
nu reușea să se rupă de trecut. 

— Crezi că lucrul acesta ar avea vreo 
importanță pentru vreunul dintre profesorii 
mei? Pentru oricare dintre ei nu sunt decât o 
studentă care poate pica la examene dacă nu 
învaţă. Particula „von“ dinaintea numelui, nu mă 
ajută. Şi dacă mă rănesc vreodată, doare la fel de 
tare. Nu există nici o deosebire. 

— Modul tău de exprimare este aproape 
vulgar. lar modul tău de a te comporta nu mi se 
pare de cea mai bună calitate, răspunse Meta 
dojenitor. 

Arina nu răspunse. Asigurându-și încă o dată 
mama Că-i va da de veste imediat ce va afla ceva, 
o sărută pe obraz luându-și la rămas-bun. 


34 

















Capitolul 3 


Connor Parker era un tânăr ce corespunde 
întrutotul tipului de american imaginat de noi : 
înalt, cu o figură de sportiv și atitudine degajată. 
Aflat în biroul notarului Breitmann, cei doi 
bărbaţi se priviră cercetător preţ de câteva 
secunde. 

Notarul, un bărbat plinuţ, mic de statură, cu 
tâmple albe, îi indică unul din scaunele aflate în 
faţa biroului său. 

Îl cercetă cu bunăvoință și simpatie pe 
bărbatul din faţa sa, care se așeză punându-și 
picior peste picior, și-l privea cu o atitudine 
degajată. 

Tăcerea fu întreruptă de vocea sonoră a lui 
Parker: 

— Regret faptul că abia astăzi am putut da 
curs invitaţiei dumneavoastră, domnule notar. 
Mă aflam într-o călătorie de afaceri, motiv pentru 
care am primit cu întârziere telegrama 
dumneavoastră. 

— Am aflat între timp cum s-au desfașurat 
evenimentele, domnule Parker. Mă bucur că aţi 
putut veni astăzi, cu atât mai mult cu cât 
domnișoara von Brombacher va sosi mâine. 

Bărbatul ridică din spâncene în semn de 
mirare, după care întrebă: 

— Şi cine este această domnişoară 
Brombacher? Cred că am mai auzit acest nume ... 

— Cel de-al doilea soț al mătușii 
dumneavoastră a fost Alfred von Brombacher — îl 
lămuri notarul. 

— Într-adevăr, acum îmi amintesc. Părinţii 
mei primeau din când în când veşti de la mătușa 
care era sora tatălui, meu aşa cum probabil știți. 
Acesta dădu din cap afirmativ. 

— Cunosc istoria familiei foarte bine, 
domnule Parker, deoarece unchiul dumneavoastră 
mi-a fost un prieten apropiat. Am petrecut 
adesea săptămâni întregi la moșia acestuia. 

— Asta înseamnă că moștenirea din partea 
mătușii se află pe mâini bune. Totuși, m-ar 
interesa să știu ce legătură are domnișoara von 
Brombacher, de care aţi amintit. Era o rudă 
apropiată a unchiului meu? Intrebarea sună 
politicos, fără a trăda un interes deosebit. 

— Este fiica acestuia, veni prompt răspunsul. 

Connor fu surprins. Își scoase tabachera din 
aur şi după ce ceru permisiunea să fumeze, își 
aprinse cu gesturi lente o ţigară. 

— Unchiul meu avea deci o fiică. Asta 
înseamnă că înainte a mai fost căsătorit. Dar 
despre lucrul acesta familia nu a știut nimic. 

— Într-adevăr, este fiica sa din prima 
căsătorie care din păcate s-a destrămat după 
numai câtva ani. 

Tânărul bărbat urmărea gânditor mișcarea 
fumului de țigară. 

— Mătușa Trudis s-a căsătorit deci cu un 
bărbat divortat. Părea amuzat și continuă 
râzând: Acum înțeleg de ce nu a spus nimic 
familiei. Părinţii mei sunt catolici convinși. 
Pentru ei, căsătoria reprezintă un legământ până 
la moarte. Gestul mătușii mele ar fi fost de 
neiertat pentru ei. 

— Și părerea dumneavoastră în această 
privinţă care este, domnule Parker? 

Connor ridică din umeri, trăgând adânc aer 
în piept. 

— Părerea mea este că atunci când doi 
oameni nu mai au nimic să-și spună, înainte 
să-și facă reciproc viaţa un calvar, este mai bine 
să se despartă. Zâmbi înţelegător și acest zâmbet 
îl făcea foarte simpatic. 

— De aceași părere era și domnul von 
Brombacher. Ani la rând a încercat să găsească o 
cale de înţelegere cu prima lui soţie, dar a fost 
imposibil. În ciuda faptului că îşi iubea foarte 
mult fiica, de dragul căreia a încercat mereu să 
găsească o cale de înțelegere cu prima lui soţie, 
într-o bună zi şi-a făcut bagajele și și-a părăsit 
familia. După o vreme, a cunoscut-o pe mătușa 
dumneavoastră. A fost dragoste la prima vedere. 
Notarul zâmbi cu bunătate. Rar mi-a fost dat să 
întâlnesc doi oameni atât de îndrăgostiţi unul de 
celălalt. Mătușa dumneavoastră era o femeie 
minunată, care radia căldură și delicateţe. L-a 
făcut cu adevărat fericit pe bărbatul care trecuse 
prin atâtea clipe deznădejduite. I-a dăruit din 

toată ființa sa tot ceea ce n-a avut parte alături de 
prima lui soţie veșnic nemulțumită. Singura 
umbră a fericirii sale era faptul că-și pierduse 
fetița pe care o iubea enorm de mult. Fosta soţie 
i-a interzis să-și vadă fiica. Toate cadourile 
trimise pentru ea, fie de ziua ei sau de Crăciun, i 
le returna nedeschise. Iar el nu putea face nimic 
împotriva acestui lucru. Tribunalul dăduse o 
hotărâre defavorabilă lui, deoarece el era cel 
ce-şi părăsise soţia. 

Căzut pe gânduri, cu privirea aţintită asupra 
propriilor mâini, Connor se juca alene cu inelul 
său cu sigiliu. 

— Şi spuneţi că sunteţi convins, domnule 
notar, că fiica lui, astăzi o tânără domnioară, va 
veni cu siguranţă? 

— Desigur, am vorbit personal cu ea la 
telefon. La început, reacţia ei a fost de 
respingere, dar în cele din urmă am reușit s-o 
conving să vină. Un colaborator de-al meu o va 
aduce cu mașina, deoarece o călătorie cu trenul 
ar fi fost prea neplăcută. 

Aruncând o privire scurtă notarului și cu o 
anume ironie în glas, tânărul comentă: 

— Bănuiesc că n-a fost prea greu să o 
convingeti. Se gândește probabil la o moștenire 
consistentă. La urma urmei, tatăl ei a fost 
copropietar al moșiei Rosenburg care a aparținut 
în trecut primului soţ al mătușii mele și care se 
află de multe generaţii în proprietatea familiei 
Parker. Ultimele cuvinte trădau o anume 
agresivitate. Părinţii lui îi spuseseră probabil că 
este singurul moștenitor, el fiind în momentul 
de faţă singurul Parker în viață. Şi acum, iată că 
apare această domnişoară față de care mătușa sa 
s-a simţit într-un anume fel obligată. 

— Domnule Parker, vă asigur că mătușa 
dumneavoastră n-a uitat nici o clipă istoria 
moșiei Rosenburg. Adevărul este că se simţea 
datoare și faţă de cel de-al doilea soţ care a 
muncit mult pentru moșie și care își dorea să-i 
asigure fiicei sale un viitor. Acesta a fost motivul 
pentru care l-a făcut copropietar, în parte egală. 

Cu o atitudine degajată, ca și când cele 
auzite nu l-ar fi afectat în nici un fel, tânărul 
dădu din cap a aprobare. 

— Lucrul acesta îmi este limpede, domnule 
notar. Ar fi trebuit să fie nebun să se spetească 

muncind pentru nimic. Știu din cele povestite de 
mama mea că fratele ei nu era un bun 
administrator al moșiei. A adus moșia, altădată 
prosperă, într-o stare atât de proastă încât la 
căsătoria mamei mele nu a putut să-i dea zestrea 
ce i se cuvenea. Din fericire pentru mama, 
zestrea nu reprezenta o necesitate absolută. La 
vremea respectivă, tatăl meu era un om de 
afaceri de succes. Conducea în Chicago filiala 
unei firme germane. În timpul unei călătorii în 
Germania a cunoscut-o pe mama, căsătorindu-se 
tot aici, în Germania. Nașterea mea a avut loc un 
an mai târziu. 

Notarul dădu din cap zâmbind. 

— Știu, mătușa dumneavoastră vorbea 
adesea despre aceste evenimente. Avea o 
fotografie cu dumneavoastră când eraţi încă 
foarte mic, pe care mi-o arăta cu mândrie. Faptul 
că n-a putut avea copii reprezenta o mare 
mâhnire pentru ea. De aceea, a încercat tot ce a 
fost posibil ca măcar din când în când să o poată 
vedea pe fiica celui de-al doilea soț. Din păcate, 
toate strădaniile ei au eșuat în faţa cerbiciei 
răutăcioase a fostei soții. 

— Mda, într-un fel, este de înţeles şi 
atitudinea acestei femei. Bărbatul a părăsit-o și s-a 
căsătorit cu o altă femeie, alături de care era 
fericit aşa cum nu putuse fi alături de ea. 
Singurul ei mod de a-l pedepsi era să se 
folosescă de copilul lor ca de o armă, ştiind cât 
de dureros era acest lucru pentru el. 

Telefonul sună și notarul ridică receptorul. 
După cîteva secunde, timp în care ascultă cu 
atenţie vocea de la celălalt capăt al firului, faţa sa 
căpătă o expresie de îngrijorare și întrebă: 

— Este grav rănit? Care-i starea lui? 

Răspunsul păru liniştitor, trăsăturile feţei 
sale destinzându-se. 

— Transmiteţi-i cele mai bune salutări din 
partea mea, vă rog, soră. Să nu-și facă probleme, 
lucrurile se vor aranja. Să se concentreze numai 
asupra însănătoșirii lui cât mai grabnic. Fără 
îndoială, o voi informa pe mama sa cu multă pru- 
denţă. Și încă ceva, soră, țineţi-mă vă rog la curent... 

Îngândurat, puse cu grijă receptorul în 
furcă. Apoi, își tamponă cu batista fruntea-i 
îmbrobonată de sudoare. 

— Colaboratorul meu a avut un accident. 
Din fericire, nu este grav rănit. Doar mașina este 

serios avariată. Bine că el a scăpat teafăr. Înainte 
de a termina ultimele cuvinte, își aminti parcă de 
ceva și tresări. Doamne, cum de nu m-am gândit 
până acum?! Trebuia să ajungă aici mâine 
împreună cu domnișoara von Brombacher. Ea îl 
va aștepta, desigur. Trebuie să o informez 
imediat. Se pare că pînă la urmă tot cu trenul va 
fi nevoită să călătorească. 

— De ce, nu are un autoturism al său ? Cele 
mai multe tinere au carnet de conducător la 
vârsta asta. 

— Ba da, are, răspunse notarul în timp ce 
forma numărul de telefon al Arinei. Din păcate, 
se pare că este o mașină veche, nesigură pentru 
un drum atât de lung. Nerăspunzând nimeni la 
celălalt capăt al firului, puse resemnat receptorul 
în furcă. Voi încerca mai târziu. Se pare că nu 
este acasă. Poate este la cursuri. 

— Ce-ar fi dacă aş aduce-o eu în locul 
colaboratorului dumneavoastră? Astfel, am avea 
cel mai bun prilej de a ne cunoaște. Nu m-ar 
deranja să fac lucrul ăsta. Am destul timp liber la 
dispoziţie. 

— Aţi fi dispus să faceţi gestul acesta, 
domnule Parker? 

Connor dădu din cap afirmativ, în timp ce 
privea cu calm fumul de la țigară. 

— De ce nu ? Este același lucru dacă rămân 
aici fără nici o treabă sau dacă dau o fugă până la 
Düsseldorf. Pot parcurge distanţa într-un timp 
relativ scurt. După o scurtă pauză, timp în care 
părea a-și fi adus aminte de ceva, continuă: Aș 
avea o rugăminte, domnule notar. Să-mi daţi o 
scrisoare de recomandare către domnișoara în 
cauză. Dar nu-i dezvăluiți, vă rog, adevărata mea 
identitate. Mă refer la faptul că sunt nepotul 
celei ce a decedat. Mă tem că acest lucru ar putea 
afecta sinceritatea ei faţă de mine. 

Zâmbind, notarul înclină uşor din cap în 
semn afirmativ. 

— Iar dumneavoastră, în felul acesta, aveţi 
prilejul să o cunoașteţi mai bine pe tânăra fată, 
fără ca aceasta să știe cu cine vorbește. 

— Ați ghicit, domnule notar, răspunse 
Connor râzând. Recunosc că avantajul se află 
de partea mea. Pe de altă parte, nu văd nimic rău 
în faptul că mă va considera drept colaboratorul 
dumneavoastră pe care oricum îl aștepta. 

Pentru o clipă, vechiul prieten al familiei 
Brombacher se gândi că ar fi un gest necinstit 

faţă de tânara fată, dar apoi admise că de fapt 
Connor Parker avea dreptate susţinând că Arina 
nu va fi afectată în nici un fel. 

Dând din cap a încuviinţare, se așeză la 
birou și așternu pe hârtie câteva rânduri, 
recomandându-i Arinei să aibă deplină încredere 
în cel ce-i va înmâna această scrisoare. Încheie cu 
următoarele cuvinte: „Domnul Parker vă va 
prezenta cartea sa de identitate, astfel încât 
dumneavoastră să puteţi verifica autenticitatea 
persoanei“. Îndoi scrisoarea și o puse într-un 
plic pe care apoi îl înmână acestuia. 

— Vă urez călătorie plăcută, domnule Parker. 
Prea mult timp nu mai aveţi la dispoziţie. Mâine 
la orele 18.00 va avea loc deschiderea 
testamentului, când va trebui să fiti amândoi 
prezenţi. Aceasta este dorința defunctei, de care 
trebuie să ţinem seama. 

— De ce atâta grabă? Ce mai contează o zi în 
plus sau în minus. 

— Eroare, domnule Parker ! Să nu uităm că 
în clipa de faţă moșia este fără stăpân. Chiar 
dacă de ea se ocupă un administrator de 
încredere. 

— Atunci, de ce atâta deranj ? Domnișoara 
von Brombacher putea fi anunţată în scris că 
este moștenitoare. De ce trebuie să vină 
personal până aici ? 

Notarul ridică din umeri. 

— Lucrurile acestea se vor lămuri, domnule 
Parker. Nu sunt îndreptăţit să va răspund acum. 

Connor se arătă mulțumit cu acest răspuns. 
De fapt, era convins că va deveni proprietarul 
moșiei Rosenburg, pentru că în definitiv era 
singura rudă de sânge a mătușii sale. 

Dar dacă ar fi vrut să fie cu adevărat sincer 
cu el însuși, ar fi trebuit să recunoască faptul că 
nu era deosebit de încântat de situaţie. Această 
moștenire însemna să-și stabilească pentru 
totdeauna domiciliul în Germania. Era încântat 
de această ţară, începuse chiar să o îndrăgească 
în timpul călătoriilor sale de-a lungul și de-a latul 
țării. Dar își iubea și tara unde crescuse și 
desigur că despărțirea nu-i va fi ușoară. 

Își spuse că poate în clipa de faţă aceasta era 
cea mai bună soluţie. Cu timpul, lucrurile se vor 
rândui de la sine. Gândul ăsta îl readuse la realitate. 

Se ridică de pe scaun, puse scrisoarea în 
buzunar și înainte de a pleca îl asigură pe notar 
că va fi punctual la deschiderea testamentului. 

Capitolul 4 


În așteptarea însotitorului său, Arina fu 
cuprinsă de nerăbdare. Împachetase doar câteva 
lucruri într-un geamantan micut, strictul necesar 
pentru o călătorie scurtă. 

Grit se mutase deja la ea. Cele două 
prietene se înțelegeau atât de bine încât hotărâră 
să locuiască împreună și pe mai departe. Arina se 
hotărî să discute cu proprietara pentru a obţine 
încă o cameră, astfel ca Grit să aibă propria-i 
încăpere. 

Grit iubea animalele, înțelegându-se foarte 
bine cu „chiriașii“ Arinei. Schnauzerul Wulf fu 
botezat în joacă Bautzi, iar câinele acceptă 
imediat acest nume, dând din coadă în semn de 

bucurie. Arina fu de acord cu noul nume dat de 
prietena ei, bucurându-se să vadă cât de bine se 
înțelegea cu „animăluţele“ ei. Pasărea beo i se 
așeză pe umăr, ciugulindu-i părul. Grit se sperie 
puțin, dar nu se supără. Pașa i se urcă în brate, 
vrând să fie mângâiată. 

Scena ce se desfăşura în faţa ochilor ei îi 
dădea o senzaţie de multă liniște, căldură și 
înțelegere, astfel că Arinei aproape că-i părea rău 
că trebuie să plece. 

Deodată, se auzi soneria de la intrare. Grit 
se repezi să deschidă ușa. Pisoiul îi alunecă din 
poală, zbârlindu-se. În schimb, Hans rămase la 
locul lui, pe umărul ei. 

La vederea tânărului înalt, cu aspect plăcut, 
fu atât de surprinsă încât rămase fără glas. 

— Domnișoara von Brombacher? Vocea 
bărbatului suna grav, dar în același timp 
plăcută. 

Cine știe cât s-ar mai fi prelungit acest 
moment dacă n-ar fi intervenit Hans: „bună-ziua, 
bună-ziua, intrați vă rog“. Vizitatorul privi în 
primul moment uimit pasărea vorbitoare, după 
care zâmbi. Un zâmbet plin de căldură, gândi 

Grit. Îşi reveni întrucâtva și privindu-l în 
continuare pe bărbatul frumos bronzat, 
răspunse în grabă : 

— Nu, eu sunt prietena ei. 

— Vin din partea notarului Breitmann 
pentru a o însoţi pe domnișoara Arina von 
Brombacher. Vocea trăda o ușoară nerăbdare. 
Exprimarea corectă în limba germană trăda un 
accent străin. Fata îl privea fix și deși foarte 
drăguță, acest fapt îl făcu se simtă stânjenit. 

În această clipă, în hol apăru o tânără înaltă 
cu aspect delicat. 

— Ce s-a întâmplat? răsună vocea caldă a 
Arinei. 

Tânărul din faţa ușii o privea cercetător. Cei 
doi rămaseră preţ de mai multe secunde tăcuți, 
privindu-se. Grit prinse glas : 

— Domnul vine din partea notarului. 

Pentru o clipă, Arina nu-și putu stăpâni 
mirarea. Se aștepta la un domn mai în vârstă. 
Gândul de a călători ore în șir alături de acest 
bărbat chipeș îi dădu o stare de nesiguranţă. Faţa 
ei însă nu trăda nimic din tulburarea sa 
interioară. 

— Numele meu este Connor Parker. Am aici 
o scrisoare din partea domnului notar 
Breitmann, care vă poate confirma acest lucru. 

Arina luă scrisoarea, o parcurse în grabă, 
după care o împături. 

— Totul pare a fi în ordine. Vă rog, intrați. 
Sunt imediat gata. 

De această dată veni rândul lui să fie mirat, 
dar și sceptic în același timp. I se părea de 
neimaginat să nu trebuiască să aștepte o femeia 
ore întregi. Avea trei surori și știa exact ce 
înseamnă în cazul femeilor a fi gata imediat. De 
aceea, se înarmă cu răbdare, astfel că surpriza fu 
cu atât mai mare cu cât într-adevăr, Arina apăru 
gata de drum numai după câteva minute. 

— Putem pleca imediat, dacă nu cumva doriți 
să beti ceva. Sunteţi probabil obosit de drum. 

Se pregătea să refuze invitația când o 
dorință interioară de a mai zăbovi un pic în 
această cămăruță atât de plăcută îl făcu să dea un 
alt răspuns: 

— N-aș refuza o ceașcă de cafea, dacă este 
posibil. Îi trecu prin minte gândul că în felul 
acesta avea ocazia să o cunoască mai bine pe 
tânăra fată. 

— Mă ocup eu de cafea, se oferi Grit și 
dispăru rapid în bucătărie. 

Arina își lăsă jacheta, pe care o ţinuse până 
atunci pe mână pe spătarul unui scaun, și începu 
să facă loc pe masă. 

Connor constată frumuseţea serviciului de 
cafea din porțelan. Ciudat, se miră el, până acum 
nu luase în seamă asemenea lucruri. 

— Vă rog, luaţi loc — îl invită Arina, ușor 
derutată de faptul că străinul rămăsese în 
picioare lângă ușă, privind-o într-un mod straniu. 

— Mulţumesc, răspunse el prompt, 
traversând camera din câţiva pași. Se așeză pe 
unul din scaunele prea mici pentru statura sa. 

Arina, văzând cât de incomod stătea pe 
scaunul pe care se aşezase, zâmbi involuntar. 

— E cam micuţ pentru dumneavoastră și 
desigur foarte incomod. Am să aduc unul din 
bucătărie, pe care să puteți sta mai comod. 

— Nu, vă rog, nu este nevoie. Oricum, vom 
pleca în curând. 

În clipa aceea intră în cameră Grit, care-l 
servi pe oaspete cu cafea. Arina privea scena 
zâmbind amuzată, bănuind furtuna din sufletul 


51 

















prietenei sale, care avea obiceiul să se aprindă 
foarte repede. De această dată însă, chiar era de 
înțeles. Străinul arăta foarte bine, mult mai bine 
decât Peter. 

Grit era foarte bine dispusă, sporovăind 
vrute și nevrute. Și nu se putu abtine a izbucni în 
râs atunci când beo i se așeză pe umăr și 
întinzându-și gâtul, îl privea curios pe oaspete. 

— Hei, pe cine avem aici? — întrebă bărbatul 
cu uimire în glas. 

— Hans, Hans cel bun, Hans cel frumos, 
vorbi pasărea, clipind în același timp din ochi. 

Connor întinse mâna, luându-l de pe 
umărul său. 

— Ia să vedem dacă ești într-adevăr frumos. 
Îl privea amuzat, iar vocea lui avea un ton cald. 

Pasărea i se urcă pe braţ, făcând tot felul de 
plecăciuni comice, după care începu să 
„Ciripeascâ“: 

— Tubitule, dă pupic, te iubesc, te iubesc. 

Arina se înroși brusc la faţă 

„ Cuvintele-i erau cunoscute. Repetarea lor 
de către Hans i se păru a crea o situaţie penibilă. 

Connor reacționă normal. Râse în hohote şi 
miîngâie pasărea pe cap. 

— Dar ştii că-mi placi, șmechere? Și în aceași 
clipă, Pașa îi sări în braţe. Ochii săi verzi îl 
cercetară scurt timp, după care încolăcindu-se, 
începu să toarcă. 

Arina privea scena fără să-și creadă ochilor. 
Ştia că Hans este o pasăre curioasă și în același 
timp prietenoasă. Dar Pașa era foarte suspicios 
în privinţa străinilor. Scepticismul lui venea din 
experienţele neplăcute avute cu oamenii pe 
vremea când mai era doar un pisoi. 

Faptul că se atașase atât de repede de acest 
străin era un semn că poate avea încredere în el. 

Connor mângâie motanul cu drag. 

— Am crescut de mic alături de animale și 
cred că acestea au o sensibilitate anume pentru 
cei cu intenţii bune sau rele faţă de ele. Omul 
poate fi păcălit prin cuvinte frumoase, dar 
animalele au o calitate specială de a identifica 
falsul de adevăr. 

Bautzi plescăi aprobator, fără a-și schima 
însă locul. Se ridică în două picioare, îşi așeză 
lăbuţele anterioare în jurul gâtului Arinei și 
încercă să o lingă pe faţă. Fata se feri râzând. 

— Bautzi, nu-i voie, știi că nu-mi place. Fii 
cuminte. Mă întorc curând și am să vă aduc atât 
tie cât și celorlalți câte ceva. 

Bautzi o privea cercetător. Scheuna 
încerând să-și arate afecțiunea faţă de stăpâna sa. 
Cu hotărâre, Arina îl puse pe podea. 

— Acum, gata. Grit va avea grijă de voi până 
mă-ntorc. Arina se ridică, îl luă pe Pașa din 
braţele bărbatului și-l dădu Gritei. Mergem? se 
adresă ea tânărului care între timp își terminase 
de băut cafeaua. EI se ridică de pe scaun și deși 
Arina nu era tocmai mică de statură, aceasta 
părea totuşi micuță față de el. 

— Sunt gata de plecare, stimată domnişoară. 

— Renunţaţi, vă rog, la formula „stimată 
domnişoară“, domnule Parker. Sună cam 
pretentios. Spuneţi-mi simplu Arina. 

— Cum ţi-e dorinţa, Arina. Dar atunci, și tu 
trebuie să-mi spui Connor. E mai simplu. 

Fără să înţeleagă de ce, simți cum inima 
începe să-i bată mai repede. Ceva din felul de a 
fi al bărbatului o făcea să fie nesigură. Îi trecu 
prin minte gândul că tocmai alături de acest 
bărbat urma să-și petreacă următoarele ore. 

„Gata, își spuse. Nu-ţi ajunge experiența 
trăită cu asemenea tip de bărbaţi arătoși ce 
cuceresc inimile femeilor?“ 

Își îmbrăţișa în grabă prietena. 

— Aveţi grijă de voi. Mă bazez pe tine. 

— Nu-ţi face probleme. Totul va fi bine cu 
noi, iar apoi, în șoaptă: Tu ai mare grijă. Fii tare. 
E un bărbat periculos. 

Arina se înroși. Se desprinse grăbită din 
îmbrăţișarea prietenei, apoi spuse cu glas tare, 
astfel ca el să poată auzi: 

— Fii fără grijă, Grit. 

Îşi aruncă jacheta pe umeri și porni. Bautzi 
plângea, neînțelegând de ce stăpâna lui pleacă 
fără el. Arina se opri pentru o clipă, murmurând: 

— Micuţul de el, trebuie să-i fie foarte greu 
că plec. 

Bărbatul îi aruncă o privire pieezișă. 

— Pe mine nu mă deranjează dacă vrei să-l iei 
cu tine. 

Vocea lui avu efectul unei mângâieri. 
Îngrozită, constată că încă de pe acum bărbatul 
acesta avea o putere irezistibilă asupra ei. Era 
hotărâtă să nu mai alunece într-o relaţie de 
dependenţă faţă de vreun bărbat. 

Connor conducea cu plăcere. Maşina se 
deplasa cu mare viteză pe autostradă. În acest 
timp vorbea continuu, cu o mare lejeritate. 
Starea tensionată a Arinei se spulberă. 

Din când în când, arunca în fugă o privire 
către bărbatul de la volan. Faţa acestuia era 
îngustă și bronzată. Bărbia puternică exprima 
curaj și forță. Arina își imagină aceste buze 
subţiri șoptind cuvinte de dragoste și...Gândul o 
făcu să tresată, neîndrăznind să-l ducă până la 
capăt. 

Oare ce se întâmplase cu ea? De ce se 
întreba cum se comportă ca îndrăgostit, cum 
sărută ? Ar fi trebuit să-i fie indiferent. Nu-și 
dorea să fie sărutată vreodată de el. 

O voce interioară o întrebă: Esti sigură că 
nu? Inima începu să-i bată cu putere. Faptul că 
se afla atât de aproape de el o deruta și o 
neliniştea în același timp. Avu senzaţia că se 
sufocă în spaţiul închis al mașinii. Simti nevoia să 
respire aer proaspăt. 

— Te rog, putem să oprim puţin? 

Fl întoarse scurt capul spre ea. Nimic din 
expresia feţei sale nu trăda dacă propunerea ei îi 
era pe plac sau nu. 

În tăcere, la următoarea parcare ieși de pe 
autostradă și opri. Îngrijorat, privi fata palidă a 
Arinei. 

— Nu te simţi bine? — întrebă cu îngrijorare 
în glas. Grija lui îi dădu un sentiment de bine, 
dar, în același timp, fu motiv de revoltă. De ce se 
purta atât de frumos cu ea ? 

La gestul lui de a o prinde uşor de umăr, 
fără să vrea, se retrase. El se prefăcu a nu fi 
remarcat și zâmbind, îi arătă o potecă ce ducea 
spre un pâlc de arbori. 

— Vrei să facem câţiva pași? Aerul proaspăt îţi 
va face bine. 

Sesiză iarăși un anume accent cu care 
vorbea. Evitase până acum să deschidă discuţia 
pe această temă. Dar acum, curiozitatea învinse. 

— Lucrezi de mult timp pentru domnul 
notar Breitmann? 

Fu uimită auzindu-l râzând. El dădu din cap 
în semn că nu şi răspunse: 

— Nu sunt angajatul notarului Breitmann. 

Se opri brusc. Neîncrederea își făcu loc în 
sufletul ei. 

— Ce vrei să spui? Mi-ai prezentat o scrisoare 
din partea notarului. 

— Este adevărat. Cel ce trebuia să vină să te 
ia a avut un accident. Lui Breitmann acest fapt 

i-a fost adus la cunoștință în timp ce mă aflam la 
el în birou. Te-a sunat pentru a te ruga să vii cu 
trenul, dar n-ai răspuns la telefon. Și pentru că 
tot aveam treabă în împrejurimi, m-am oferit să 
te conduc eu. 

— Atunci, ești prieten cu notarul? 

— Prieten este cam mult spus. Sunt un client 
de-al lui, la fel ca tine. Deşi nu minţise, Connor 
se întrebă de ce nu-i spusese cinstit cine era. 

— Nu sunt clienta lui, veni prompt replica 
Arinei. Nici măcar nu ştiu ce vrea de la mine. Nici 
n-aş fi intrat în jocul ăsta, dacă mama n-ar fi 
stăruit. Și pentru a n-o supăra — suferă cu inima 
— am cedat. 

— Nu crezi că ultima dorinţă a unei persoane 
decedate trebuie măcar ascultată? 

Faţa i se crispă. O mișcare bruscă a capului 
făcu să-i fluture părul castaniu și cu o voce 
tăiosă, răspunse: 

— De ce ar fi? Nu știu ce mai au morţii de 
spus cuiva, după ce o viaţă întreagă n-au fost în 
stare s-o facă. 

Replica răsună înspăimântător de dur. 
Connor o privi cercetător. Deodată, părea schimbată. 
Pe faţa ei se putea citi doar răceală și dispreț. 

— Judeci lucrurile cu prea multă duritate, 
Arina. Cuvintele răsunară ușor amenințătoare. 
Poate că în timpul vieţii n-au fost ascultați sau 
poate li s-a refuzat orice ocazie de a spune ceva. 
Ce se poate interzice oamenilor în timpul vieții, 
nu poate fi refuzat mortilor. 

— Și de ce asta? Fiecare are o șansă în viaţă. 
Depinde de fiecare cum o folosește. 

Connor de hotări să n-o mai contrazică pe 
tema asta. Intuitiv, își dădu seama că există încă 
o rană deschisă în sufletul fetei. Moartea celor 
doi, de care se simţea trădată, nu o vindecase 
încă. 

— Vrei să ne întoarcem la mașină? Putem 
opri la prima parcare unde putem mânca ceva. 
Eşti de acord? 

Arina dădu din cap în semn că nu. 

— Nu este nevoie. Am luat cu mine tot ce 
trebuie. De ce să mergem într-un restaurant 
scump. Dacă tu crezi că vei fi mulţumit cu ceea 
ce am adus, putem mânca chiar aici. 

Se auzi din nou râsul lui deja cunoscut, fapt 
ce o făcu să se înfioare. 

— Mă declar mulţumit cu tot ceea ce îmi 
oferi tu, Arina. Ei i se păru că sesizează o nuanță 
anume în glasul lui. 

Se întoarseră împreună la mașină. Arina 
scoase geanta frigorifică și începu să scoată 
din ea. 

Mai întâi acoperi cu o pânză albă masa din 
lemn de la marginea parcării. Apoi scoase unul 
după altul mai multe castronele acoperite. Pe 
rând, apărură pe masă două farfurii, tacâmuri, o 
cană termoizolantă cu cafea, lapte, zahăr iar ca 
desert o prăjitură făcută chiar de ea. 

După ce totul fusese așezat pe masă, Arina 
își invită partenerul de drum să ia loc pe banca 
de lemn. 

— Domnul este poftit la masă, spuse cu 
voioșie. Se îmbujorase și arăta minunat. 

— Totul arată ca-n povești, remarcă el în 
timp ce Arina îl servea cu diferite salate. Și toate 
sunt preparate de tine? 

— Desigur. Cred că sunt îndreptăţită să afirm 
că sunt o gospodină destul de bună. Am absolvit 
O școală de menaj cu durata de doi ani înainte de 
a lua hotărârea de a deveni designer vestimentar. 

— Eşti studentă la arte? 

— Dintotdeauna mi-am dorit să devin 
desenatoare de modele. Încă de când eram 
foarte mică, desenam modele de haine pentru 
mine. Din păcate, mama mea nu are nici un fel 
de consideraţie pentru asemenea îndeletniciri. 
O membră a familiei Brombacher designer, este 
de neînchipuit. De aceea, m-a trimis la școala de 
menaj. După părerea ei, o bună gospodină 
trebuie să ştie să gătească. În afară de asta, și 
astăzi este convinsă că mă voi căsători și atunci 
va fi nevoie să știu să conduc corespunzător o 
gospodărie. 

Cuvintele ei sunau ironic, însă Connor 
remarcă tragedia ascunsă în spatele acestora. 

— Tar tu să înţeleg că nu ești de aceași părere 
cu mama ta ? 

— Nu dau doi bani pe o asemenea viaţă. 
Când mă voi căsători, n-are importanţă ce și cine 
va fi acest bărbat. Important este să mă iubească 
pentru ceea ce sunt. Apoi continuă râzând : 
Oricum, lucrurile astea aparțin viitorului. 
Deocamdată nu mă gândesc să renunţ la 
libertate pentru a mă înhăma la jugul căsniciei. 

Sper ca în câteva luni să termin școala iar apoi, 
chiar și împotriva voinței mamei, să-mi caut ceva 
de lucru în domeniul modei. Primul pas l-am 
făcut deja câștigând un concurs. Una dintre 
creaţiile realizate de mine a fost achiziționată de 
o mare casă de modă. Dacă voi avea și un pic de 
noroc, voi reuși să fac carieră. 

Cuvintele ei trădau mândrie și încredere. 
Era conștientă de valoarea sa și încrezătoare în 
propriile forțe. Connor simţi o nemărginită 
admiraţie pentru ea. O asemenea femeie nu mai 
întâlnise. Femeile cunoscute de el nu se dădeau 
în vânt după muncă sau carieră. Cele două 
surori ale sale își petreceau timpul jucând tenis 
sau cu alte nimicuri. Nu le-ar fi trecut niciodată 
prin cap gândul de a întreprinde ceva. Se purtau 
ca printesele. Iar una dintre ele... Alungă gândul. 
Nu dorea să strice aceste momete frumoase cu 
amintirile sale neplăcute. Savura plăcerea de a fi 
alături de această tânără minunată. Nu crezuse 
că va mai trăi asemenea clipe. 

— Dacă-i așa, felicitări. 

— Nu, nu anticipa. Nu-i de bun augur și bătu 
de trei ori în lemn. 

O privi uimit, pentru ca apoi să înceapă să râdă. 

— Eşti superstiţioasă? Nu mă aşteptam de la 
O tânără atât de raţională. 

Se înroși la fată și încercă să evite privirea lui. 

— Da, sunt superstiţioasă. De ce n-aş fi? 
încercă să se apere. 

— Da, de ce n-ai fi? repetă Connor, dar de 
data aceasta foarte serios. 

— Mai vrei o bucată de prăjitură, întrebă ea 
brusc pentru a schimba subiectul discuţiei. 

— Vrei să mă îngraș ? Am mâncat două bucăţi 
după ce m-am înfruptat din delicioasa salată 
preparată de tine. De altfel, nu-i bine să te așezi 
la volan cu stomacul prea plin. 

— Dacă te simţi obosit, putem să facem 
schimb. N-am mai condus niciodată o astfel de 
mașină, dar sunt o bună șoferiță și m-aș adapta 
foarte repede. 

Connor sesiză dorinţa ei ascunsă de a 
conduce o asemenea mașină și reacţionă 
prompt, lăsând-o să conducă. 

— E un gest foarte frumos din partea ta. Într- 
adevăr, mă simt puţin obosit, asta și datorită 
bunătăţilor cu care m-ai răsfățat. 

Arina îl privea întrebătoare. 

— Și nu ţi-e frică pentru mașina ta? Ti-am 
spus că n-am mai condus niciodată o asemenea 
maşină 

— De ce mi-ar fi? Dacă conduci la fel de bine 
precum găteșt,i atunci și maşina și eu ne aflăm 
pe mâini bune. 

— Ai încredere în mine, deși nu mă 
cunoşti aproape de loc? Glasul ei exprima 
admiraţie. 

— Ce motive aș putea să am de a nu mă 
încrede în tine? și o prinse de mână. 

Ea nu-și retrase mâna. Preţ de câteva 
secunde, privirile lor se întâlniră. Apoi, Connor 
își retrase mâna și se ridică în picioare. Arina se 
ridică și ea și începu să strângă masa. 

— Dă-mi voie să te ajut. 

Ea nu răspunse. Părea a considera normal 
gestul lui de a o ajuta. După ce au împachetat 
totul, el îi întinse cheia mașinii. 

Îi tremurau mâinile de emotie când deschise 
portiera. 

Se așeză pe scaunul șoferului și rămase 
nemișcată câtăva vreme. O stare ciudată o 
cuprinse. Deodată, îi era frică. 

Apoi, hotărâtă, introduse cheia în contact și 
porni. Motorul începu să toarcă. Porni încet. 
Mașina reacţiona prompt la cea mai mică 
mișcare a volanului. 

Frica dispăru încet, încet iar Arina deveni 
din ce în ce mai sigură pe ea. Ajunsă pe 
autostradă, frica dispăru complet, iar acum i se 
părea că întotdeauna condusese o asemenea 
mașină puternică. Cuprinsă de mândrie, respiră 
adânc. 

Bărbatul o privea pe furiș. Avea faţa 
îmbujorată de emoție. Se înduioșă la gândul că 
este atât de ușor să faci cuiva o mică bucurie. 

— Conduci foarte bine, rupse el tăcerea 
după câtva timp. 

— Mulţumesc, răspunse ea fără a-și întoarce 
privirea de la drum. Starea de crispare dispăruse. 
Parcă merge singură. N-am mai condus o astfel 
de mașină. E o plăcere. 

Connor se lăsă pe spate în scaun și închise 
ochii. 

Aruncându-i o scurtă privire, Arina se înroși 
de plăcere constatând câtă încredere îi acordă. 

Capitolul 5 


Notarul îi întâmpină pe cei doi tineri cu 
multă căldură. Apoi, le propuse să meargă 
împreună la moșia Rosenburg, unde conform 
dorinței defunctei, urma să fie citit 
testamentul. 

Arina fu uimită de cele auzite. Nu înţelegea 
rolul însoţitorului ei în această poveste. Când 
începu să-și dea seama cine este el cu adevărat, 
se înroși de enervare. 

— De ce nu mi-ai spus nimic? 

EI dădu din umeri, privind-o cu seriozitate. 

— Ar fi schimbat cu ceva lucrurile? N-ai fi 
venit împreună cu mine dacă ai fi știut că sunt 
nepotul celei decedate? 

Fără să vrea, lăsă privirea în jos, recunoscând: 

— De fapt, nu. Dar găsesc că ar fi fost corect 
să știu. 

— M-am prezentat. Faptul că numele meu 
nu-ţi spune nimic, găsesc că nu este vina mea. 
N-am văzut nici un motiv de a-ţi spune care este 
legătura dintre mine și persoana decedată. Cu 
atât mai mult cu cât n-ai făcut un secret din 
aversiunea faţă de ea. 

— Şi pe bună dreptate, veni replica. La urma 
urmei, a fost aceea care i-a luat mamei soţul, iar 
mie tatăl. 

— Afirmația asta este greșită, domnişoară 
von Brombacher, interveni în discuţie notarul. 
L-am cunoscut foarte bine pe tatăl 
dumneavoastră, am fost prieteni încă de pe 
vremea când eram studenţi. După căsătoria sa, 
n-am mai știut nimic despre el o vreme. Ne-am 
reîntâlnit la scurt timp după divorţ. Era perioada 
în care încerca disperat să obţină dreptul de a-și 
vizita singura fiică. În acea perioadă, eu am fost 
acela care i-am făcut cunoștință cu Trudis. A fost 
dragoste la prima vedere. M-am bucurat foarte 
mult pentru el, căci devenise un om singur, 

supărat și fără capacitatea de a se mai bucura de 
viață. Și-a revenit abia după căsătorie. Nici mai 
târziu nu a abandonat lupta în privinţa fiicei sale. 
Dar toate strădaniile lui au eşuat în faţa fostei 
soţii, care i-a interzis orice fel de contact cu fiica lui. 

Breitmann, chiar dacă a folosit o exprimare 
formală, a făcut-o cu sufletul, pentru că dorea să-și 
apere prietenul și în același timp să-i dezvăluie 
fiicei acestuia adevărata lui faţă. 

Fata îl privea uimită, părând a nu înţelege 
totul prea bine. 

— Și ar trebui să vă cred, domnule notar? 
Asta ar însemna că... Nu, în mod sigur, mama nu 
m-a minţit atunci când mi-a spus că n-a încercat 
niciodată să mă revadă. N-ar fi avut nimic de 
câștigat. Ea însăși a suferit de indiferența lui. A 
fost indiferent și faţă de propria lui fiică după ce 
a părăsit-o pe mama pentru o altă femeie. 

Breitmann o privea cu toată seriozitatea. 

— Nu cunosc motivele pentru care mama 
dumneavoastră nu v-a spus adevărul. Dar vă pot 
dovedi că fiecare cuvânt afirmat de mine 
reprezintă adevărul adevărat. Să mergem la moșie. 
Acolo se află toate dovezile pentru cele afirmate. 

Să meargă la moșia unde toți acești ani tatăl 
său dusese o viaţă fericită alături de a doua soţie? 

Întreaga sa ființă se revoltă împotriva acestui 
gând. Se gândi la mama sa și își puse întrebarea 
dacă şi în aceste condiţii ar mai fi stăruit să fie de 
față la deschiderea testamentului. I se păru că-i 
aude glasul spunându-i: „Te vei duce și vei 
accepta moștenirea. Amândoi îţi sunt datori. 
Avem nevoie de bani. În sfârșit, voi putea face 
tratamentul de care am atâta nevoie.“ 

— Ţi-e frică? — auzi vocea ironică a bărbatului 
ce o privea ca și cum ar fi intuit lupta ei 
interioară. 

Ridică brusc capul. Ochii ei aruncau săgeți. 

— N-are nici o legătură cu frica. Totul în 
mine se revoltă la gândul de a vizita casa în care 
tatăl meu a trăit atâţia ani fericit alături de o altă 
femeie în timp ce sărmana mea mamă a dus o 
viaţă nefericită. 

— Ar trebui să mergi, pentru a afla în sfârșit 
întregul adevăr. Acuzi fără a da acuzatului șansa 
cea mai mică la apărare. 

Cuvintele lui o atinseră mai mult decât ar 
fi vrut. 

Deodată, îi trecu prin minte gândul că poate 
mama Sa, în imensa ei ură, a modificat adevărul, 
prezentându-i-l cu totul altfel. În adâncul fiinţei 
sale se dădu o luptă scurtă între orgoliu și 
ratiune. În cele din urmă orgoliul cedă în fata 
raţiunii. 

— Poate ai dreptate, Connor. Poate că există 
lucruri despre care n-am cunoștință, dar care 
trebuie lămurite. Poate toţi anii ăștia mi-am 
judecat greșit tatăl, am crezut că nu vrea să ştie 
nimic despre mine. Deodată, arăta neajutorată și 
vulnerabilă. Eram prea mică. Îmi amintesc ca 
prin ceaţă figura lui șoptindu-mi numele cu voce 
caldă. În vis, mi-era dor de el și plângeam. Dar 
când mă trezeam, totul părea ireal, iar lângă 
mine era doar mama. 

Ultimele fraze sunau de-a dreptul dureros. 
Cei doi bărbaţi își dădură seama cât de mult 
trebuie să fi suferit în copilărie, dar și mai târziu. 

Cu grijă, Connor o cuprinse pe după 
umeri. Arina nu reacționă. Simti întreaga lui 
căldură sufletească și se bucură la gândul că va 
avea ocazia să mai petreacă o bucată de vreme 
alături de el. 

Ca orice orășean ce iese destul de rar 
dincolo de graniţele orașului unde locuiește, 
Arina savura călătoria cu mașina și admira 
peisajul încântător. Descoperi ţinutul Pădurea 
Neagră cu brazii săi de un verde închis, cu 
lacurile micuţe și munţii înalţi. Pentru ea, era ca 
şi cum ar fi descoperit o nouă lume. Încântarea 
și-o exprima prin exclamaţii de bucurie, mai ales 
în timpul scurtelor popasuri, când putea admira 
minunata panoramă a locurilor. 

Drumul trecea pe lângă pajiști încântătoare 
și versanți abrupți. Nicicând nu mai văzuse Arina 
asemenea frumuseti. 

Mișcat, Connor constată bucuria 
copilărească a acestei ființe și se miră în sinea sa 
cum reușise să-și păstreze naturaletea. În mintea 
lui O asemui cu un izvor de munte ce-și revarsă 
apa proaspătă peste stâncile întâlnite în cale 
pentru a curge la vale. 

Sincer vorbind, farmecul peisajului îl 
subjugă și pe Connor. Fără să vrea, se întrebă de 

câte ori oare parcursese propria lui mamă acest 
minunat drum pe vremea când era doar o copilă. 
Oare legătura de sânge cu înaintașii lui era cauza 
trăirilor sale interioare la vederea acestor 
ținuturi? Nicicând nu și-a înţeles mai bine mama 
și dorurile ei neîncetate după ţinutul natal ca în 
aceste momente. 

Drumul trecea pe la marginea unei poieniţe. 
Deodată, arătând către luminiș, Arina șopti: 

— Connor, ia te uită, o căprioară cu puiul ei. 

Urmări cu privirea direcția indicată. Zări în 
sfârșit căprioara care ridica din când în când 
capul în direcţia lor, ascultând și fremătând din 
nări. Opri mașina, cu riscul de a-l pierde din 
vedere pe Breitmann ce se afla în mașina din 
fată, pentru a le arăta drumul. 

Rămase nemișcat privind faţa Arinei, care în 
clipa asta arăta aşa cum nu o mai văzuse înainte: 
plină de căldură, de o frumuseţe feciorelnică. 
Fără voie, inima începu să-i bată cu putere și 
cunoscu acel sentiment ciudat care apare atunci 
când ai găsit ceea ce ai căutat întreaga viaţă. 

Instantaneu, își dădu seama că așa arată 
femeia pe care a visat-o întotdeauna. Femeie, dar 

încă copilă, serioasă dar în același timp visătoare, 
îndărătnică dar totuși înţelegătoare și adaptabilă. 

Se şterse la ochi de parcă ar fi vrut să-și 
alunge gândurile. Reveni la realitate când 
liniştea locului fu întreruptă de claxonul unei 
mașini. Căprioara făcu un salt înainte și dispăru 
în desișul pădurii. Puiul alergă după ea. 

— Păcat, oftă Arina. 

— Asemenea apariţii poţi vedea adesea în 
împrejurimi. Zâmbind, porni motorul mașinii. 
Trebuie să ne grăbim, Breitmann își va pierde 
curând răbdarea. 

Pe faţa ei se putea citi o umbră de părere de rău. 

— Nu voi avea timp să mai surprind 
asemenea scene. Mâine trebuie să plec. 

Fl bătu în retragere. 

— Să așteptăm, nu știm încă ce cuprinde 
testamentul mătușii mele. Eu oricum m-aș 
bucura dacă ai mai rămâne aici o bucată de 
vreme. 

Îl privi cu şovăială. În ochii ei exista însă 
ceva ce el nu putea desluși. O sclipire ciudată ce 
putea să însemne în același timp și respingere, 
dar şi acceptare. 

— Nu se poate. Nu pot să întrerup școala, 
acum când mai am atât de puţin până la 
absolvire. Cunoşti doar planurile mele. Nu-i în 
firea mea de a abandona cu puţin timp înainte 
de final. În afară de asta, nu văd rostul. Ştiu însă 
că farmecul acestui ţinut mă va face să-mi vină 
greu să mă despart de el. De aceea, cred că e mai 
bine nici să nu mă gândesc la așa ceva. 

Aceasta era Arina cea raţională și energică și 
care nu avea nimic în comun cu fata visătoare de 
mai-nainte. 

Drumul cobora la vale. În faţa lor apăru un 
sătuc în mijlocul unei văi plină de verdeață. 
Căsuţele cochete erau construite în același stil. 
Nu existau clădiri înalte care să distorsioneze 
imaginea de unitate. Ferestrele erau pline de 
flori. Lumina soarelui se reflecta în ele. 

La capătul șoselei, mașina notarului coti pe 
o străduţă îngustă. De o parte și de alta se aflau 
hortensii multicolore. 

La capătul drumului se zărea o clădire care 
avea aproape aspectul unui palat, dar stilul 
construcţiei păstra caracterul general al caselor 
țărănești. Arinei i se păru că este foarte mare și 

deosebită. Era o casă care înfruntase câteva 
secole și care va mai dăinui încă multe altele. 

— Aici este moșia Rosenburg? îl întrebă cu 
timiditate Arina pe bărbatul de lângă ea. 

— Da, răspunse el vesel. Aici trebuie să fie, 
pentru că exact aşa apărea în descrierile mamei 
mele. 

Drumul de acces avea o lungime de 
aproximativ jumătate de kilometru. Acum 
puteau vedea de aproape clădirea vopsită toată 
în alb. 

Clădirea părea și mai mare faţă de cum se 
vedea de la depărtare. Pe pereţii albi se cățărau 
trandafiri. În fața casei se afla o pajiște bine 
îngrijită, pe care se plimbau câţiva păuni, care la 
apropierea lor se înfoiară, parcă pentru a-și arăta 
cu mândrie bogăţia penajului. 

Arina nu mai văzuse niciodată așa ceva. 
Privea minunatul spectacol cu respiraţia tăiată. 

— E minunat, se entuziasmă ea asemenea 
unui copil la vederea unui pom de Crăciun 
pentru prima dată. 

Connor fu trezit din gândurile în care era 
adincit. Sentimente contradictorii îi tulburau 
sufletul la vederea casei părintești a mamei sale. 

Avea un sentiment ciudat. Același sentiment 
trebuie să-l aibă cineva care se întoarce după 
mulți ani de călătorit prin lumea largă, 
regăsindu-și în sfârșit căminul. I se părea că 
revine acasă. 

Notarul pătrunse pe aleea cu pietriș ce 
ducea spre casă. Connor îl urmă, parcând 
mașina în spatele autoturismului acestuia. 

Cobori și ocoli mașina pentru a-i ajuta 
Arinei să coboare. Dar fata coborâse deja și 
privea încântată păunii ce dădeau parcă un 
spectacol. 

— Să mergem, nu-l putem lăsa pe notar să ne 
aştepte. 

Arina tresări, ca trezită din somn. Nesigură și 
zâmbind încurcată, răspunse: 

— Probabil crezi că sunt o prostuţă 
sentimentală. De obicei nu mă port așa, crede-mă. 
Dar toate cele întâmplate și văzute astăzi m-au 
marcat, par a fi ca într-un vis. 

— Ai să mă crezi oare, dacă am să-ţi spun că 
îmi place această fetiță visătoare și sentimentală? 
întrebă el în șoaptă, ca și când s-ar fi ferit să 
nu-l audă cineva. 

Se înroși până în vârful urechilor. Se 
întoarse iute și trecând pe lângă el, se îndreptă 
spre notar, care îi aștepta. 

Intrară împreună în holul casei. Îi întâmpină 
o femeie plinuţă, mică de statură. Păru-i alb era 
acoperit de o bonetă și purta un şorț mare, alb. 

Notarul o prezentă pe femeie și apoi îi 
prezentă pe cei doi tineri care îl însoțeau. 

Amanda o privi cu căldură pe Arina și-i 
întinse mâna. 

— Tatăl dumneavoastră vorbea atât de mult 
despre fiica lui încât am impresia că vă cunosc, 
stimată domnişoară. 

Arina o privea pe bătrână, şocată și 
neîncrezătoare în același timp, apoi scutură din 
cap în semn de apărare. 

— Dar, lucrul ăsta nu este posibil, sună 
răspunsul rezervat al Arinei. Tatăl meu m-a văzut 
utlima oară când aveam doi ani. Cum ar fi putut 
să povestească ceva despre mine? 

În acea clipă bătrâna spuse un lucru care o 
derută și mai mut. 

— Este adevărat. Dumneavoastră nu l-aţi 
văzut niciodată, stimată domnişoară. Dar acest 

fapt nu exclude posibilitatea ca el să fi știut totul 
despre dumneavoastră. 

Arina continua să o privească pe bătrână, 
neîncrezătoare. 

— Dacă-i așa, atunci de ce nu a încercat 
niciodată să stea de vorbă cu mine? 

Bătrâna dădu din umeri, ca și când ar fi spus 
și așa prea multe. 

Notarul o urmă pe menajeră în biroul 
fostului stăpân al casei. Era un spaţiu mare, cu 
mobilă veche, minunată. 

La vederea mobilierului, Arina fu încântată. 
Îşi plimbă cu grijă degetele peste lemnul lăcuit 
în timp ce cu privirea cuprindea întreg spațiu 
invadat de lumină. Într-o parte se afla o masă 
plină de căni și farfurii din zinc. Într-unul 
dintre colţurile camerei se afla un cămin din 
marmură roşu cu alb ce se încadra de minune 
spațiului. 

— Minunat, superb, se entuziasmă Arina 
uitând pentru o clipă unde se afla. Spaţiul arăta 
a fi atât de confortabil încât cu greu îţi puteai 
imagina că ar fi putut fi folosit drept birou de 
lucru. 

— Da, așa este. Mă îngrijesc personal de 
întreţinerea mobilierului la care doamna ţinea 
foarte mult, pentru că a aparținut bunicilor ei. 
Folosesc numai ceară de albine și terpentină, iar 
rezultatul puteţi să-l vedeţi, stimată domnişoară. 
Era mândră de munca ei. 

— Rezultatul vă face cinste, doamnă Amanda. 
Răspunsul acesta o făcu pe bătrână s-o 
îndrăgească pentru totdeauna. 

Între timp, notarul se așezase pe scaunul de 
la birou și își deschise geanta cu acte. 

— Doamnă Amanda, anunțaţi-l vă rog pe lan 
să vină aici. Și dumneavoastră trebuie să fiți 
prezentă la deschiderea testamentului. 

— Eu? întrebă femeia uimită, în timp ce se 
înroși la faţă, iar ochii i se umplură de lacrimi. 
Dar Ian şi cu mine nu facem parte din familie. 

— Este dorința răposatei, doamnă Amanda, 
răspunse notarul foarte serios. 

— Dacă este așa, atunci am să-l caut, 
murmură femeia în timp ce se grăbi să iasă pe ușă. 

Cei doi sosiră scurt timp după aceasta. Ian 
salută respectos pe cei prezenţi și rămase mai în 
spate. 

Notarul invită pe toată lumea prezentă să ia 
loc, după care începu să citească ultilma dorință 
a defunctei. 

Arina era palidă la față și avea privirea 
îndreptată către podea. Era tulburată de faptul 
că răposata o tratase la fel ca pe propriul ei 
nepot. Conform testamentului, moşia 
Rosenburg se împărțea în părți egale între cei 
doi. Singura condiţie pusă de răposată era aceea 
ca cei doi să locuiască timp de un an la moșie 
pentru a dovedi astfel că moștenirea a încăput 
pe mâini bune. 

Dacă după trecerea anului unul dintre cei 
doi se hotărăște să cedeze partea sa celuilalt, 
atunci acesta va fi recompesat bănește pentru 
partea sa. Dar sub nici o formă moșia Rosenburg 
nu trebuia înstrăinată. Erau apoi trecute în 
testament sumele moștenite de cei doi bătrâni 
slujitori prin care li se asigura bătrâneţea. 

Trudis von Brombacher lăsase atât pentru 
Arina cât și pentru Connor câte o scrisoare 
adresată personal. Notarul le înmână celor doi și 
apoi întrebă: 

— Acceptaţi moștenirea? Întrebarea le era 
adresată amândurora. Connor  încuviinţă 
imediat, dar Arina ezită înainte de a răspunde. 

— AȘ... aş vrea mai întâi să mă sfătuiesc cu 
mama. 

— Bine, aveţi trei zile la dispoziţie, 
domnişoară von Brombacher. Dar gândiţi-vă 
bine. Dacă refuzati acum, nu vi se plătește nici o 
recompensă bănească. Pentru aceasta, răposata a 
stabilit un termen de un an. 

— Stiu, domnule notar. Dacă ar fi după 
mine, aş renunţa imediat, fără nici o ezitare. Nu 
vreau nimic de la acești doi oameni. Cuvintele 
răsunară pline de mândrie și convingere, astfel 
că cei doi bărbaţi erau siguri de seriozitatea lor. 

După un moment de ezitare, Arina 
continuă: 

— Nu pot să hotărăsc singură. Trebuie mai 
întâi să vorbesc cu mama. 

— Bine, sfătuiţi-vă cu mama dumneavoastră. 
Nu pot decât să sper că veţi lua o hotărâre bună. 
știu cât de mult își dorea răposatul să acceptaţi 
moștenirea. 

— Cu ce drept? Moșia a aparținut celei de a 
doua soţii a tatălui meu. Așa că domnul Parker 
este singurul moștenitor de drept. 

Tânărul o privi cu admiraţie. Până acum nu 
mai întâlnise o astfel de fată. În loc să se bucure 
de această moștenire neașteptată, care oricum ar 
fi însemnat și pentru ea o îmbunătăţire a situaţiei 
financiare, ea aduce în discuţie tot felul de 
obiecţii. Și dacă nu ar fi existat încă teama de 
mama ei, o teamă încă adânc înrădăcinată, ar fi 
refuzat moștenirea fără să reflecteze asupra 
gestului. 

Notarul Breitmann consideră necesar să 
intervină : 

— Greșit, domnişoară von Brombacher. 
Moșia a aparţinut ambilor soţi în părţi egale. Este 
meritul tatălui dumneavoastră că a salvat moșia 
de la ruină și a adus-o în starea în care se află 
astăzi. O moşie frumoasă și prosperă. Deci, 
dumneavoastră în calitate de fiică, aveţi dreptul 
legal asupra moștenirii. 

„De ce ţi-ai amintit de mine abia în pragul 
morții, tată? Dragostea ta, prezenţa ta în viaţa 
mea, astea sunt gesturile care ar fi valorat de o 

mie de ori mai mult pentru mine decât această 
moștenire pe care întreaga mea ființă o respinge. 
Un singur cuvânt, un singur gest din partea ta că 
nu m-ai uitat ar fi însemnat pentru mine mai 
mult decât toate bogăţiile lumii.“ 

Ca şi când i-ar fi auzit gândurile, Connor se 
apropie şi punându-și palma peste mâinile ei 
încordate îi vorbi cu seriozitate: 

— Gândește-te foarte bine ce hotărâre vei 
lua. În ceea ce mă priveşte, sunt convins că am 
putea administra moșia împreunâ foarte bine, 
aşa cum și-ar fi dorit răposata. 

În ochi îi jucau lacrimi, gata să izbucnească 
în plâns. 

— Dar eu nu mă pricep deloc la agricultură. 
Nu-ţi voi fi de prea mare ajutor. Și în afară de 
asta, doar știi care sunt planurile mele de viitor. 

— Acceptă oferta. Peste un an, oricum poţi să 
revii la școală și să-ţi încerci șansa de a face 
carieră. Dar atunci, moștenirea va fi sigur a ta. Îti 
voi plăti contravaloarea părții tale și vei fi liberă 
de orice obligatie. Gândește-te. Ce înseamnă un 
an, în comparaţie cu suma ce o vei primi. 

Dând din cap, îl întrebă cu uimire: 

— Acesta este sfatul tău? Dacă renunţ, ești 
singurul moștenitor. 

— Crezi că vreau să profit de pe urma ta? Îmi 
doresc doar să îndeplinesc ultima dorință a 
mătușii mele. În afară de aceasta, sunt de aceeași 
părere cu domnul notar. Este de datoria ta să dai 
tatălui tău o şansă pe care în timpul vieții n-a 
avut-o. 

Arina rămase o clipă pe gânduri, jucându-se 
cu plicul adresat ei de către răposată. 

— Poate ai dreptate. Dar, așa cum spuneam, 
trebuie mai întâi să vorbesc cu mama. Nu pot lua 
singură o hotărâre. 

Notarul își strânse hârtiile. 

— Atunci, rămâne stabilit, domnișoară von 
Brombacher. Discutaţi cu mama dumneavoastră. 
Cred că va fi suficient de înţeleaptă, încât să vă 
sfătuiască să acceptaţi moștenirea. 

Mai târziu, pe când se afla singură în camera 
ce-i fusese pregătită, pentru că îi era imposibil să 
se întoarcă acasă în aceași zi, reflectă la cele 
spuse cu atâta seriozitate de notar. El susținuse 
că tatăl ei încercase tot ce era posibil pentru a 
lua legătura cu ea. 

Oare mama ei să o fi minţit toti acești ani? 

Nu! Nu se poate. Alungă această bănuială. 
Ştia cât de mult suferise mama sa din cauza 
tăcerii tatălui ei. Suferința îndelungată a mamei 
sale se datorează faptului că le uitase, ca și când 
nu ar fi făcut niciodată parte din viaţa lui. 

Nu peste mult timp, Arina avea să-și schimbe 
complet părerea despre tatăl său. 

Puțin mai târziu, în clipa când Connor o 
invită în biroul tatălui ei pentru a se uita printre 
hârtiile acestuia, nu bănuia ce va afla. Connor 
scoase din seif un album. Arina îl deschise la 
întâmplare. Ce văzu, fu un șoc pentru ea. 
Întregul album cuprindea numai fotografii 
de-ale ei: pe vremea când mai era doar un 
bebeluș, la vârsta primilor pași, apoi la grădiniță 
de mână cu mama sa, pe vremea când era elevă, 
și mai târziu în ziua comuniunii sale. Erau 
înregistrate toate etapele din viaţa sa. Sub toate 
fotografiile tatăl său trecuse data. Ultima 
fotografie o arăta într-un cerc de prieteni. Alături 
de ea se afla prietena ei, Grit, râzând. Arina avea 
poșeta sub braţ, iar cealaltă mână era întinsă 

după ceva ce nu se vedea. Fotografia era de 
acum doi ani, datată cu puţin timp înainte de a 
se prăpădi tatăl său. 

O podidiră lacrimile. Brusc, își dădu seama 
că tatăl său nu o uitase niciodată, aceste 
fotografii o dovedeau. 

Totuși, o întrebare nu-i dădea pace: De ce 
mama ei o minţise în toţi acești ani, de ce a lăsat-o 
să creadă că tatăl ei o uitase? 

Connor, care anticipase reacţia ei, se 
apropie și o prinse uşor de umăr. 

— Pot să te ajut cu ceva? 

Îi întinse albumul în tăcere. Apoi, cu glas 
deznădăjduit întrebă : 

— De ce a făcut lucrul ăsta, de ce ? 

El răsfoia în tăcere paginile albumului. Apoi, 
cu toată seriozitatea, răspunse: 

— Nu a reușit niciodată să treacă peste 
momentul despărțirii. Dar nu avea dreptul să te 
lase să crezi că tatăl tău te-a uitat complet. A fost 
nedreaptă cu tine, Arina. Că tatăl tău nu te-a 
uitat, ai dovada aici. 

— Dar el de ce n-a încercat niciodată să se 
apropie de mine? 

— Poate îi era teamă că-l vei respinge. 
Cunoștea ura de care este cuprinsă mama ta și 
știa că nu poate face nimic împotriva ei. Sau 
poate nu vroia să-ţi tulbure viaţa. Există atât de 
multe motive pe care din păcate nu ţi le mai 
poate spune. Cel mai bine ar fi să stai de vorbă 
cu mama ta. Ea ar putea să te lămurească. 

Câteva minute mai târziu, Connor îi întinse 
un teanc de scrisori adresate ei. Arina se ridică și 
părăsi camera. Vroia să fie singură. Nu vroia ca 
cineva să vadă cât de mult suferă. 

Citi fiecare scrisoare în parte, scrisori de 
la tatăl său adresate ei și returnate fără a fi fost 
deschise. Şi cadourile trimise de Crăciun, 
Paște sau de ziua ei de naștere fuseseră 
returnate cu menţiunea „refuzat“ . Le păstrase 
și pe acestea într-o cutie depozitată într-o 
magazie anexă. 

Trecu mult timp până începu să înţeleagă 
ceea ce se petrecuse. Era revoltată împotriva 
mamei ei. 

Privi tabloul așezat deasupra căminului. Era 
al unui bărbat chipeș cu părul castaniu și ochi 
albaștri. Asemănarea cu el era evidentă. 

Rămase în faţa tabloului, într-un dialog mut 
cu tatăl său. Îi destăinui toate gândurile și 
dragostea ei. Era pentru prima dată când vedea 
o imagine a lui. 

„De ce n-ai luptat pentru mine, de ce tată ai 
acceptat să ne despartă pentru totdeauna ? N-ai 
simţit cât de dor mi-era de tine ? Cât de mult i-am 
invidiat pe copiii care aveau alături de ei un tată. 
Îmi venea să plâng, dar mama nu mi-ar fi iertat 
gestul ăsta niciodată. Din contră, ar fi devenit și 
mai dură, și mai plină de ură.“ 

Arina nu-și dădu seama că cineva deschisese 
ușa, iar în prag era Amanda. Aceasta, văzând-o pe 
Arina stând nemișcată în faţa tabloului se retrase 
închizând ușa fără să facă zgomot. 

Aceste clipe aparțineau în totalitate numai ei 
și tatălui ei. Nimeni nu avea dreptul să întrerupă 
acest moment. 

Capitolul 6 


Arina renunță să mai plece a doua zi. 
Împreună cu Connor, vizită cavoul familiei unde 
se afla tatăl său alături de cea de-a doua soție. 

Faţa-i palidă nu exprima nici un sentiment 
dar, în sufletul ei plângea pentru tatăl ei, pentru 
dragostea lui care i-a lipsit atât de mult și despre 
care a aflat prea târziu. 

„Nu aveai dreptul să faci lucrul ăsta, mamă! 
Nu, nu aveai dreptul ăsta!“ Întreaga sa fiinţă se 
revolta împotriva mamei care doar foarte rar a 
avut un cuvânt de alinare pentru ea. O mamă 
care a forțat-o să ducă o viaţă singuratică alături 
de ea, chiar dacă în elanul tinereţii sale își dorea 
să fie înconjurată de oameni care să o înţeleagă, 
cu care să râdă și să se bucure. 





89 














Arina deveni din ce în ce mai tăcută. Uneori 


se plimba ore în șir, părând a căuta ceva. Stătea 
liniştită pe terasă privind gânditoare spre parcul 
ce despărțea casa de clădirile anexă de pe moșie. 

În timp ce Arina se lăsa în voia gândurilor, 
Connor se apucă de treabă supraveghind 
lucrările de pe moșie. Era convinsă că într-o 
bună zi va deveni un bun administrator al 
domeniului. Munca pe care o desfăşura nu-i era 
necunoscută. Ordinile pe care le dădea cu foarte 
mare siguranţă, te făceau să-ţi dai seama că era 
obișnuit cu administrarea unei moșii. 

Alături de Connor se simţea protejată și în 
siguranţă. Se gândea cu tristeţe la ziua când va 
trebui să-și spună rămas-bun, această zi 
apropiindu-se tot mai mult. Își prelungise și așa 
prea mult șederea la moșie. 

Vorbise cu mama sa la telefon. Convorbirea 
a fost scurtă, Arina spunându-i doar că va mai 
rămâne câteva zile la moșie. 

Trecuse aproape o săptămână, timp în care 
cei doi tineri se apropiară unul de celălalt. 
Intuiţia sa de femeie îi spunea că din partea lui 
Connor era mai mult decât o simplă prietenie. ÎI 

trădau gesturile, privirile. De fiecare dată în 
asemenea situaţii, Arina simţea cum bătăile 
inimii încep să o ia razna. 

Îi veni greu să se hotărască să plece. Trecuse 
o săptămână și poate că ar mai fi stat dacă mama 
ei n-ar fi sunat zilnic, cerându-i să se întoarcă 
acasă. 

Ciudat, tot ceea ce i se păruse până acum 
important, studiul și viitoarea sa profesie îi 
deveniseră deodată indiferente. În cele câteva 
zile petrecute aici, învățase să îndrăgească moșia 
și tot ce era legat de aceasta. Sentimentul că 
aparține acestor locuri era din ce în ce mai 
puternic. 

Care să fi fost oare cauza? Să fie amintirea 
tatălui, sau poate... Nu îndrăzni să ducă gândul 
până la capăt. 

Privirea cu care îl urmărea pe Connor, 
atunci când se simţea neobservată vorbea de la 
sine, trădând sentimentele de care fusese 
cuprinsă. 

Era încă departe momentul în care să 
recunoască deschis că se îndrăgostise de tânărul 
bărbat. I se părea o trădare faţă de ea însăși 

pentru că jurase să nu se căsătorească. 
Suferințele mamei sale o făcuseră neîncrezătoare 
fată de toţi bărbaţii. 

Încercase o dată să uite aceste gânduri, 
atunci, când îl întâlnise pe Peter. Dezamăgirea 
însă a fost cu atât mai mare. A crezut în 
jurămintele și în promisiunile lui, l-a crezut că 
este divorţat. Când şi-a dat seama de realitate, a 
fost şocată. Nu era divorțat și nici nu intenţiona 
să divorțeze, pentru că asta ar fi însemnat să 
părăsească postul ce-l avea în firma soţiei sale. 
L-a părăsit, şi dacă la început i-a fost teamă că va 
suferi, mai târziu se miră cât de ușor a putut să 
treacă peste această despărțire. În ultimele zile 
își dăduse seama că de fapt nu-l iubise pe Peter. 
Numai dorul după căldură și înțelegere 
sufletească o aruncase în braţele sale. 

Și acum, iată că era pe punctul de a se 
îndrăgosti din nou de un bărbat pe care nu-l 
cunoștea aproape deloc, dar care totuși i se 
părea atât de cunoscut. Întreaga sa ființă se 
simţea atrasă de el și numai fuga ar mai fi putut 
să o salveze. 

Astăzi, era pentru ultima oară când stăteau 
alături pe terasă privind împreună cum apune 
soarele. Coborând dincolo de munţii ce se 
vedeau în zare, îmbrăţișa întreaga natură într-o 
culoare roșie-purpurie, astfel încât Arinei îi lăsă 
impresia că vârfurile copacilor erau cuprinse de 
flăcări. 

— Îmi vor lipsi toate aceste frumuseți după 
ce mă voi întoarce acasă. Glasul ei trăda tristeţe 
și regrete. N-am știut niciodată cât de frumos 
poate fi la ţară. 

Connor o prinse de mâini. 

— Dar te vei întoarce. De tine depinde ca 
aceasta să nu fie o despărțire pentru totdeauna. 

Îl privi zâmbind. 

— Cunoşti poziţia mea. Dar ultimul cuvânt îl 
va avea mama mea. Aș înțelege-o foarte bine 
dacă ar avea o atitudine de respingere. Prea 
multă amărăciune a adunat în sufletul ei de-a 
lungul timpului. Îmi este milă de ea, chiar dacă 
îmi vine greu să o iert pentru că m-a minţit atâta 
vreme. Trebuie să-l fi iubit foarte mult dacă după 
aceea l-a urât atât de mult. 

El o aprobă cu multă înțelegere. 

— Dragostea şi ura sunt asemenea 
gemenilor, de nedespărțit, filozofă el. Connor își 
aminti de vremea când și el credea în ura faţă de 
un om pe care anterior îl iubise fără măsură. Dar 
a reușit să înlăture ura din sufletul lui, în urmă 
rămânând doar disprețul. O compătimea pe 
această femeie singură, cuprinsă de ură şi 
amărăciune, care se condamnase singură la 
singurătate. 

Arina se ridică. În lumina pierdută a 
ultimelor raze de soare, făptura ei arăta minunat. 
Faţa-i era parcă de copilă. 

Bărbatul o privea mut de admiraţie. Simti 
cum i se zbat tâmplele și-și auzi inima bătând. 

Fără să vrea, făcu o mișcare ca și cum ar fi 
vrut să o îmbrăţișeze. În ultima clipă se stăpâni și 
întorcându-se brusc, se apropie de marginea 
terasei. Cu pumnii strânși, se sprijini de 
balustradă până când oasele degetelor își 
schimbară culoarea. 

Arina rămase nemișcată, privind spatele 
puternic al bărbatului. Dorinţa de mai-nainte se 
transformă într-o dezamăgire dureroasă. 

Murmură „noapte bună“ și înainte ca el să se 
fi întors, dispăru în casă. 

Spre surprinderea Arinei, mama sa era de 
acord să se mute pentru un an la moșia din 
Rosenburg. 

Fata își privea mama cu uimire, fără să 
înțeleagă. În sfârșit, izbucni: 

— Eşti sigură de ce spui? Chiar vrei să accept 
moștenirea? 

— Evident că o vei accepta. Este plata justificată 
pentru ceea ce ti-au făcut atât ţie, cât și mie. 

Arina o fixă cu privirea şi întrebă brusc : 

— De ce i-ai trimis înapoi toate scrisorile 
adresate mie? 

Întrebarea o luă prin surprindere. Îi trebui 
ceva vreme pentru a înţelege sensul cuvintelor. 
În sfârşit, izbucni mânioasă: 

— De unde știi? 

— Am citit toate scrisorile pe care mi le-a 
trimis în toți acești ani. Le-a păstrat, așa cum a 
păstrat toate fotografiile cu mine, un album 
întreg. Apoi, cu glas amar dar totodată acuzator: 
De ce ai făcut-o? De ce? 

Meta von Brombacher se schimbă la faţă, 
respira greu din cauza agitaţiei. Apoi, izbucni 
cu ură: 


— Cum poţi întreba lucrul ăsta? Ne-a 
abandonat, pentru a fi fericit alături de altă 
femeie. Ne-a distrus viaţa și tu mă întrebi de ce 
n-am vrut să existe nici un fel de legătură cu el? 

— Nu aveai dreptul ăsta. Cel puţin de la 
vârsta la care eram suficient de matură pentru a 
decide singură. În schimb, tu ce ai făcut? M-ai 
lăsat să cred că m-a uitat, că nu vrea să mă vadă. 
Şi care a fost de fapt realitatea? În toți acești ani, 
n-a încetat o clipă să se gândească la mine, 
dorinţa lui cea mai mare fiind să poată sta de 
vorbă cu mine, măcar o dată, o singură dată. 

— Pentru ca să te instige împotriva mea, așa 
cum o face acum, după moartea lui?! Dar, 
dumnezeu l-a pedepsit, i-a pedepsit pe amândoi 
pentru greșeala fată de mine. Eu trăiesc, în timp 
ce ei au murit. Amândoi. Glasul ei trăda bucuria 
triumfului. Arina se cutremură. 

— Doamne, mamă, cum poţi să urăști cu 
atâta patimă?! Nu-ţi dai seama că prin această ură 
care ţi-a otrăvit întreaga viaţă n-ai făcut altceva 

decât să te autopedepsești? Ai renunţat la toate 
bucuriile ce ţi le-ar fi putut oferi viaţa, ca să 
trăieşti cu această ură permanentă care te 
macină până și astăzi, după moartea lor. 

Arina se apropie de femeia care stătea în 
picioare și, îmbrățișând-o, o imploră: 

— Mamă, trage linie și uită trecutul, te rog. 
Lasă-i pe cei doi să se odihnească în pace. Chiar 
dacă tata a greșit față de tine, moartea șterge 
toate păcatele. Dă pace trecutului, de dragul tău 
și al meu, mamă. 

— Pace? izbucni femeia, cu pumnii strânși la 
piept. Cum să găsesc împăcarea când mă 
gândesc că până și după moarte cei doi sunt 
uniţi, în timp ce eu tot singură am rămas? 

Meta își privea fiica într-un mod straniu. 
Arina, fără să vrea, întoarse capul, continuând 
s-o asculte. 

— ÎL vei despărți de ea, m-auzi? ÎI vei lua 
de acolo! Nu accept să rămână pe vecie alături 
de ea. 

Arina rămase cu privirea aţintită asupra 
femeii, neințelegând parcă sensul cuvintelor 
rostite. Ce spunea? Ce-i cerea? Să deshumeze 

trupul neînsuflețit al tatălui său? Să-l ia de lângă 
femeia alături de care fusese atât de fericit? De 
ce? Pentru a-l îngropa aici, undeva prin 
apropiere ? 

Oare a spus-o serios ? E durere sufletească, 
sau mama ei este bolnavă psihic ? La gândul, ăsta 
o cuprinse frica. Poate că așa se explică compor- 
tamentul ei ciudat și această ură bolnăvicioasă. 

— O vei face, Arina, nu-i așa? Îţi poruncesc, 
auzi? Aşa vreau eu! Vocea îi suna aproape ca un 
țipăt. 

O milă fără margini o cuprinse. Instinctiv, își 
îmbrățișă mama și încet, încet Meta se linişti. 
Faţa-i înroșită de furie căpătă paloarea epuizării. 
Ca și când și-ar fi pierdut și ultimele forțe, cedă 
fizic. 

— Mamă! strigă Arina, speriată. 

O prinse în braţe, evitând căderea. Apoi, o 
conduse cu grijă către un scaun. Gemând încet, 
Meta se așeză pe scaun, lăsându-se pe spate cu 
ochii închiși. Respira greu. 

Arina nu-și mai văzuse niciodată mama într-o 
asemenea stare, și pentru prima dată își dădu 
seama că era mult mai bolnavă decât îi spusese. 

Fără a ţine seama de protestele slabe ale 
mamei sale, se repezi la telefon și sună doctorul. 
Până la sosirea acestuia, reuși cu greu să o ducă 
în dormitor. Încăpăţânată ca de fiecare dată când 
lucrurile nu se desfăşurau după voia ei, se opuse 


— Mă descurc și singură, se apără sec. 

De astă dată, Arina nu se mai lăsă păcălită. 
Recunoscu în tonul vocii ei o teamă ascunsă. 

Doctorul sosi foarte repede. Cu ocazia asta, 
află că nu era la prima lui vizită. Meta avea de 
mai mult timp probleme cu inima. 

Arina simţi un nod în gât. De ce nu-i spusese 
până acum, că este cu adevărat bolnavă?! Dac-ar 
fi ştiut, nu S-ar fi mutat ca să o lase singură. 
Crezuse că este doar egoismul ei obișnuit atunci 
când îi reproşa că aruncă banii pe chirie. Nu se 
gândise niciodată că în spatele acestor reproșuri 
se afla de fapt teama de singurătate. 

Doamne, cât de puţin ne cunoaștem una pe 
cealaltă, cât de străine suntem una faţă de 
cealaltă. 

Tulburată la maximum, se așeză pe 
marginea patului, ţinându-și mama de mână. Îi 

privea faţa palidă care până și acum în somn își 
păstrase trăsăturile aspre și pline de amărăciune. 

„De ce oare, trebuia să se întâmple toate 
lucrurile astea, mamă? De ce niciodată nu ţi-ai 
arătat dragostea față de mine, de ce niciodată 
n-ai avut un cuvânt frumos pentru mine ? 
Despărțirea de tata a fost oare cauza care a 
înăbuşit orice sentiment de căldură în tine ? Și cu 
toate astea, te-am iubit, dar n-am îndrăznit 
niciodată să o arăt. 

Arina cuprinse în palmele sale fața 
îmbătrânită și aplecându-se, își sărută duios 
mama, așa cum nu o mai făcuse niciodată până 
acum. Dar iată că și acum în somn, femeia păstra 
aceași atitudine distantă: întoarse capul într-un 
gest de refuz al oricărui sentiment de căldură. 

Cu durere, Arina își aminti ce scria tatăl său 
într-una dintre scrisorile adresate ei: 

„N-am mai putut suporta felul ei de a fi, 
dominant și tiranic, comportament ce mi-a 
distrus personalitatea. Nu și-a dorit niciodată un 
soţ iubitor, ci numai un sclav care s-o asculte cu 
supunere oarbă. Dar eu am fost un bărbat 
obișnuit să merg pe drumul meu, fără a mă lăsa 

dominat de o femeie, chiar dacă o iubeam. 
Pentru că am iubit-o pe mama ta, crede-mă. Am 
iubit-o atât de mult, încât mai întâi m-am luptat 
cu mine însumi mult timp, înainte de a lua 
hotărârea de a divorța. Am încercat de 
nenumărate ori să-i explic că nu mă poate trata 
ca pe un cățeluș pus în lesă. Dar ea nici n-a vrut 
și nici nu putea să înţeleagă. Și atunci, nu mi-a 
rămas altceva de făcut decât să plec, oricât de 
greu mi-a fost să mă despart de tine, draga mea 
Arina. Alături de această femeie, mi-aș fi găsit 
sfârșitul. Ea nu poate să iubească, ci numai să 
comande. Să dea Dumnezeu ca pentru tine să fie 
o mamă iubitoare, dar tare mă tem că și tu vei 
suferi alături de ea. Mi-aș da o parte din viață 
dacă aș putea să te scutesc de o asemenea 
experiență. 

Se gândise de multe ori la cele spuse de tatăl 
său cândva de mult, într-o scrisoare, care însă nu 
ajunsese niciodată la ea, pentru că mama ei 
împiedicase lucrul acesta. 

Și cu toate acestea, simţea că nu poate fi 
supărată pe femeia acum bolnavă. O milă 
nesfârșită o cuprinse. Cât de lipsită de conţinut 

trebuie să fi fost viaţa ei! Cât de cumplit trebuie 
să fie să nu poti iubi din toată inima, să nu te 
poți bucura de tandreţe! Să fii singur, fără 
nimeni alături pe care să te poți sprijini sau pe 
umărul căruia să poţi plânge la nevoie! 

Sărmana mea mamă! Oare ai trăit vreodată 
cu adevărat? Ai simţit vreodată cât de plină de 
frumuseti este viaţa? Ţi-ai dat vre-odată seama cât 
de frumoasă poate fi iarna sau vara? Te-ai putut 
bucura vreodată de cântecul păsărilor sau de 
căldura soarelui? 

— Trebuie să te faci bine, să descoperi în 
sfârșit și tu ce înseamnă să te bucuri de viaţă. 

Suna ca un jurământ și Arina își propuse să 
facă tot ce-i stătea în putință pentu a o ajuta să se 
însănătoşească și să o scoată din această stare, 
pentru a se putea regăsi pe ea însăși. 

Brusc, își dădu seama ce trebuia să facă. În 
clipa când putu să plece de lângă ea, se duse la 
bancă și ridică toate economiile ei. Finalizarea 
studiilor mai putea să aștepte. În clipa de fată, 
prioritatea numărul unu era mama ei. De 
asemenea, trebuia să-și petreacă următorul an la 
Rosenburg dacă nu dorea să piardă moștenirea. 

Și nu vroia să se întâmple lucrul acesta, în nici 
un chip! Avea nevoie de bani pentru a-i putea 
asigura mamei sale o viaţă liniștită, fără griji. 

Arina recunoscu în sinea ei că nu numai 
grija faţă de mama ei o determinase să ia o 
asemenea hotărâre. Dar nu recunoștea că 
bucuria interioară de care era cuprinsă în clipele 
când se gândea la Rosenburg, ar fi legată de 
tânărul Connor. Era convinsă că cele câteva zile 
petrecute acolo o făcuseră să îndrăgească atât de 
mult acele locuri încât acum i se părea că le 
aparţine cu tot sufletul. 

Cu toate acestea, era adesea surprinsă de 
legătura pe care o făcea între Rosenburg și 
chipul bărbatului pe care-l cunoscuse în 
împrejurări legate tocmai de acest ţinut. I se 
părea că-i aude vocea caldă și de fiecare dată 
simţea cum inima o ia razna. 

Fra furioasă pe ea însăși, încercând să și-l 
scoată din minte. În timpul zilei, își petrecea cea 
mai mare parte a timpului ocupându-se de 
mama sa, care îi făcea viața un calvar prin 
atitudinea de permanentă nemulțumire, nu avea 
timp să se gândească la Connor. Dar cum 

prindea un moment liber, gândurile legate de el 
o asaltau, simțindu-se dezarmată în faţa lor. 

Anunţul medicului cum că sănătatea mamei 
sale s-a imbuntăţit, astfel că poate suporta o 
călătorie pentru a merge la tratament într-o 
stațiune, avu asupra Arinei efectul unei 
binecuvântări. 

Acum, urma să-şi convingă mama că este 
absolut necesar să meargă la tratament. În acest 
sens, medicul îi fu de mare ajutor. Meta își dădu 
consimţământul abia în momentul când Arina îi 
spuse că notarul fusese de acord să-i dea un 
avans în contul moștenirii. Dacă ar fi bănuit că 
Arina își cheltuise pentru aceasta toate 
economiile, n-ar fi fost în ruptul capului de acord. 

Arina închirie un autoturism și o însoți până 
la sanatoriul aflat pe malul Mării Baltice. Camera 
era frumos aranjată și confortabilă. Cu toate 
acestea, deși obosită de drum, Meta comentă 
arătându-și nemulţumirea pentru tot felul de 
lucruri mărunte. 

Arina, jenată, se scuză faţă de soră: 

— Nu daţi importanţă vă rog, din păcate, așa 
este felul ei de a fi. 

— Suntem obișnuite să avem de-a face cu 
paciente și mai dificile. Nu vă faceţi griji, încercă 
tânăra soră s-o liniștească. 

Işi luă la revedere și-i promise să vină să o 
viziteze, lucru refuzat scurt de Meta. 

— Te vei duce la Rosenburg pentru a vedea 
ce se întâmplă acolo. Sau vrei să te tragă pe 
sfoară? Cine știe ce are de gând individul ăla? Fii 
cu ochii în patru, altfel la sfârșit s-ar putea să 
pleci cu mâinile goale. 

Arina înghiţi de câteva ori în sec, pentru a 
nu exploda imediat. Se calmă spunându-și că 
oricum n-are rost. N-ar fi putut să o convingă în 
nici un chip de onestitatea lui Connor. Pentru 
ea, toţi bărbaţii erau răi, reci, calculati, urmărind 
un singur scop, să le păcălească pe femei. 

— Bine mamă, dacă nu vrei să te vizitez, nu 
o voi face. Resemnarea era evidentă. Și 
întinzându-i mâna, adăugă: Toate cele bune și 
fă-te cât mai curând sănătoasă. 

Meta izbucni într-un râs forțat, după care 
întrebă: 

— O spui serios? Chiar vrei cu adevărat să mă 
însănătoşesc? Ar fi mult mai bine și mai simplu 
pentru tine dacă aș da ortu' popii, ai avea o 
problemă mai puţin. 

Arina deveni brusc palidă. Simţea că nu mai 
are aer. Aruncă o privire îndurerată către maică-sa, 
după care se întoarse și plecă. Simţea că 
explodează. Duşmănia cuvintelor o lovise crunt. 
Şi-ar fi dorit să plângă, dar lacrimile se opriră 
undeva în interiorul său, fără șansa unei 
descărcări. 

Avea sentimentul că maică-sa rupsese până 
și ultima legătură sufletească dintre ele. Nu mai 
avea forţa necesară pentru a mai încerca să o 
înțeleagă sau a mai trece peste ura ei. 

Urcându-se în mașină, se hotărî ca cel puţin 
în următoarele luni să nu mai ia legătura în nici 
un fel cu ea. Se va interesa de starea sănătăţii ei 
consultându-l pe profesorul care o avea în 
îngrijire, dar nimic mai mult. Va avea ceea ce 
și-a dorit. 


106 

















Capitolul 7 


Locuinţa balerinei Ragnata del Cordales, pe 
numele ei adevărat Ragna Parker, depășea orice 
imaginaţie la capitolul lux. În aer domnea o 
atmosferă încărcată. Ragnata, o femeie frumoasă, 
înaltă, zveltă se plimba nerăbdătoare de la un 
capăt la altul al covorului din mijlocul camerei. 
Schiopăta ușor. Bărbatul, care nu-și găsea locul 
pe scaun, urmărea fiecare mișcare a ei. 

Cunoștea foarte bine temperamentul de 
nestăvilit al artistei. Se opri în fața lui. Ochii 
negri ca păcura îi scânteiau. 

— Nu voi permite ca această amatoare să-mi 
ia locul, izbucni ea în timp ce-și reţinea cu greu 
furia. Mai bine se renunță la spectacol. 

— Nu poţi pretinde lucrul ăsta, răspunse 
bărbatul calm, în timp ce-și privea unghiile. Ştii 
bine, că toate biletele au fost vândute. Dacă tii 
morțiș ca spectacolul să nu mai aibă loc va 
trebui, să plătești o sumă considerabilă, sumă pe 
care nu o ai. 

În timp ce vorbea, nu îndrăznea s-o 
privească. Ca de atâtea ori în trecut, şi acum avea 
o frică formală de privirea scânteietoare care îl 
subjuga, făcându-l să devină un instrument 
neputincios în mâinile ei. 

Femeia începu din nou să se plimbe prin 
cameră. Nervozitatea ei era evidentă. Își aprinse 
O ţigară din care n-apucă să tragă mai mult de 
două, trei fumuri înainte de a o stinge. Își 
aprinse o nouă ţigară, care avu aceași soartă ca 
cea dinainte. 

Se opri din nou dându-și cu un gest nervos 
părul blond-auriu peste cap. 

— În cazul ăsta, voi apărea pe scenă. Nu 
cedez în faţa acestei începătoare lacome. 

Speriat, bărbatul sări de pe scaun, privind-o 
înmărmurit. 

— Cum, așa accidentată? Ai să clachezi după 
primii pași. Doar știi ce-a spus profesorul. Dacă 
suprasoliciți prea curând piciorul, s-ar putea 
să-ţi iei adio de la carieră. Riști lucrul ăsta? 

Fata își mușcă buzele. Pe faţa ei cu trăsături 
frumoase se zări o ușoară tresărire. 

— De ce neapărat ea trebuie să mă 
înlocuiască? 

— Directorul este de părere că este singura 
care te poate înlocui, răspunse bărbatul ridicând 
din umeri. 

Femeia tresări, încleștându-și pumnii. Teama 
ei din ultimele luni se adeveri. De fapt, era frica 
oricărei artiste care știe că într-o bună zi va apărea 
cineva mai tânără ca ea pentru a-i lua locul. 

Ragnata nu avea ce să-și reproșeze. Ştia că 
această fată pe numele de Peters era o 
dansatoare excelentă, cu nimic mai prejos decât 
ea. La toate astea se adăuga și faptul că era cu 
mulți ani mai tânără decât ea și mai avea şi acea 
dăruire totală fată de dans cunoscută și ei. 

— Peer, de ce nu-mi spui adevărul adevărat? 
Ce te tot codești ? Recunoaște că v-aţi hotărât să-i 
daţi ei contractul, considerând că mă poate 
înlocui foarte bine. 

Bărbatul se afla în încurcătură. Era 
managerul ei și lucrau de mulți ani împreună. 
Ragnata era creaţia lui, el o ajutase să devină 
ceea ce era astăzi. Colaborarea a fost dificilă. 
Temperamentul ei nestăpânit și dorinţa de a fi 
mereu prima a necesitat multă răbdare din 
partea lui. Dar a meritat, pentru că era făcută 
pentru balet, Dumnezeu o dăruise cu toate 
calitățile pentru a deveni artistă. Pentru a-și 
îndeplini visul, îşi părăsise soţul și copilul, 
concentrându-se asupra carierei sale. 

Câtă vreme a fost în top, i se treceau cu 
vederea toate mofturile și crizele pe care le 
făcea. Dar vremea ei trecuse. Existau alte 
balerine tinere foarte bune, care puteau să-i ia 
locul. Deşi avea numai treizeci de ani și era 
convinsă că va mai rămâne mult timp în top, 
declinul carierei sale începuse. Iar acum, mai 
intervenise și acest accident la picior. Peer avea 
ciudata senzaţie că directorul aştepta mai de 
mult o ocazie de a rezilia contractul. Era 
coștient, în ciuda faptului că era îndrăgostit până 
peste urechi de ea că tânăra Peters va câștiga 
rapid favorurile publicului. Asta însemna o 
lovitură cruntă pentru o artistă. 

Ridică mâinile în semn de nevinovăție. 

— Nu pot să fac nimic. Ştii doar că decizia 
aparţine exclusiv directorului. 

— Decizie pe care însă, conform contractului, 
ai fi putut s-o eviti, veni răspunsul ei furios. 

Bărbatul deveni foarte serios: 

— Ştii la fel de bine ca și mine că spectacolul 
trebuie să continue. Publicul își are dreptul său, 
și orice dorință personală trebuie să cedeze în 
fața lui. De ce încerci să complici lucrurile, 
făcându-ţi viața mai grea și ţie și altora? Nu există 
decât această singură soluţie. 

În adâncul sufletului ei, trebuia să admită că 
are dreptate. Ea însăși trăise până acum după 
acest principiu, arta mai presus de orice. Pentru 
aceasta, își părăsise soțul și copilul. 

Odată cu recunoașterea, veni și resemnarea. 
Simţea, chiar dacă nu vroia să admită, că nu va 
mai putea să danseze de-acum încolo niciodată 
ca până acum. Timpul ei trecuse în clipa în care 
se accidentase. Bărbatul sesiză cum privirea ei se 
transformă în durere. O compătimea, pentru că 
știa ce mult înseamnă pentru ea dansul. Avea 
nevoie de aplauzele publicului, de lumea 
zgomotoasă și fascinantă a artiștilor, de lumina 

reflectoarelor pentru a fi fericită. Despărțirea 
venise prea brusc. Nu mai avea timp să se 
acomodeze cu gândul. Sfârșitul venise brusc, 
schimbându-i viaţa de la o zi la alta. 

— De ce, de ce ? izbucni ea într-un târziu. 

Peer se apropie și o luă în braţe ca pe un 
copil, mângâindu-i părul lung, auriu ce-i cădea 
pe spate. Ar fi dat orice să o poată ţine așa în 
braţe tot restul vieţii. Din păcate, în viaţa acestei 
femei care trăise numai pentru arta ei, bărbaţii 
n-au avut loc. Existase cândva chiar un sot, dar 
pe care l-a părăsit pentru a se dedica exclusiv 
dansului. Și deși în toţi anii de când s-au 
despărţit nu l-a înșelat cu un alt bărbat totuși, se 
poate spune că l-a trădat atât pe el cât și pe copil. 

Sărmana de tine! Curând, viaţa ta se va 
schimba și va trebui să recunoști că ai dat 
fericirea unei vieţi alături de familie pe una 
trecătoare. Publicul te va uita cu repeziciune 
aplaudând pe cea care te va înlocui. Mi-aș fi dorit 
să te pot ajuta, dar împotriva sorții suntem cu 
toţii neputincioşi ... 

Capitolul 8 


Connor s-a adaptat foarte repede noii 
situaţii. Arina, la rândul ei, revenise la Rosenburg 
și curând îndrăgi și ea viaţa la ţară. Anii petrecuţi 
la școala de menaj o ajutară foarte mult. Curând, 
bătrâna Amanda fu nevoită să recunoască faptul 
că Arina va fi o stăpână desăvârșită, știind să 
conducă cu hărnicie și pricepere întreaga 
gospodărie. Preluase partea de contabilitate, ceea 
ce era de mare ajutor pentru Connor. Cei doi 
formau o echipă și-n curând deveni evident faptul 
că moșia încăpuse pe mâini bune. Amândoi erau 
îndrăgostiți de acest ţinut. Arina nici nu se mai 
gândea să părăsească vreodată aceste locuri. 

Între ei se însăilase o relaţie de prietenie. 
Amândoi însă, erau conștienți de semnificaţia 

acestei relaţii ce devenea cu fiecare zi mai 
puternică. Nu-și spuneau cuvinte de dragoste, 
dar în privirea lor se putea citi dorința. 

Arina stătea adesea la fereastra camerei sale, 
privind curtea și pe Connor, care ca un adevărat 
stăpân, dădea ordine cu voce tare dar calmă. 

Câteodată i se părea că zărește în privirea lui 
aceași dorință de care ea însăși era cuprinsă. 
Adesea, mâinile lor se atingeau ca din întâmplare 
și de fiecare dată tresăreau amândoi. Și tot de 
fiecare dată unul dintre ei încerca să depășească 
momentul printr-un cuvânt spus în glumă. 

De ce oare nu-mi spune că mă iubeşte? De 
ce mă ocolește zile în șir după un moment în 
care eram foarte aproape de a ne împărtăși 
dragostea ? De ce, de ce oare ? se frământa Arina 
cu disperare, fără a găsi răspunsul. 

Apoi, urmau momente în care credea că 
doar i s-a părut. Și era din nou liniștită și 
politicoasă, atentă și amabilă. Asemenea unei surori 
fată de fratele ei, îşi spunea ea cu amărăciune. 

Era dureros, foarte dureros. Dacă asta 
însemna dragoste, prima și unica ei dragoste, 
atunci și-ar fi dorit să n-o fi cunoscut. 

Se afla la fereastra camerei sale. Pe birou se 
aflau câteva desene. Momentele libere și le 
petrecea  elaborând diferite modele noi. 
Văzându-le, Connor își exprimă în câteva rânduri 
admiraţia sinceră. 

— Eşti cu adevărat deosebit de talentată și ar 
fi mare păcat dacă nu ţi-ai termnina studiile, îi 
spuse el într-o zi. Glasul său nu mai avea căldura 
obișnuită. Privirea-i era aţintită asupra ferestrei și 
părea a se pierde undeva în depărtare. Apoi, 
continuă cu amărăciune în glas: Într-o bună zi te 
vei sătura de toate astea. Acum, e încă totul nou 
pentru tine și ești entuziasmată de viaţa simplă 
de la ţară. Mai târziu însă, îţi vei da seama că ești 
atrasă de altceva. De dorinţa de a face carieră în 
profesia pe care ţi-ai ales-o, dorindu-ţi din toată 
inima să pleci de aici, pentru a-ţi îndeplini visul. 

Ea îl privea. Era palid la faţă și încordat, 
ochii îi erau trişti, iar buzele-i strânse formau 
doar o linie subțire. În mintea ei încolti bănuiala 
că trăise și el o experiență dureroasă, cândva în 
trecut. 

Să fi existat oare în viaţa lui o altă femeie 
care să-l fi rănit atât de tare? Dacă și astăzi mai 

suferă atât de mult, înseamnă că nici acum nu a 
putut depăși momentul ... 

Simti o durere adâncă în suflet. Cu greu se 
abţinu să nu-i spună: „De ce nu vorbești cu mine 
depre toate aceste lucruri care te frământă? Simt 
CĂ există ceva în viaţa ta ce încerci să-mi ascunzi. 
N-ai nici un pic de încredere în mine? 

Dar nu-i spuse nimic din toate acestea. 
Plimbându-și gânditoare degetele peste 
desenele sale, răspunse cu mult calm: 

— De ce-aş minţi că dorinţa mea cea mai 
mare a fost să devin într-o bună zi o creatoare de 
modele cunoscută? Şi am muncit pentru asta. 
Dar de când mă aflu aici în Rosenburg, profesia 
mea nu-mi mai pare a fi pe primul loc. Nu mi-aş 
fi închipuit niciodată că pot iubi atât de mult 
viaţa de aici. Mi se pare că am trăit aici 
dintotdeauna, atât de drag și de familiar îmi este 
totul în jur. Arina îi aruncă o privire scurtă după 
care îl întrebă: Fii sincer, Connor, nu crezi că 
m-am Stăduit pentru a deveni o bună stăpână a 
casei? Întrebarea ar fi trebuit să sune a glumă, 
dar Connor remarcă seriozitatea din glasul ei. 

Involuntar, se aprinse o mică flacără în 
privirea lui. Pentru câteva clipe, amândoi se 
priviră în tăcere şi așteptare. 

Bărbatul reacţionă primul. Trecându-și 
mâna prin faţa ochilor încercă parcă să alunge o 
nălucă apoi, se întoarse brusc și ieși grăbit din 
cameră, ca și când ar fi vrut să fugă de cineva. 

Arina se gândea la toate acestea în timp ce 
privea afară prin fereastra camerei. Îşi simţea 
întreaga ființă copleșită de dragoste pentru 
bărbatul care trăia sub același acoperiș cu ea. 

În această noapte, nu putu să doarmă. 
Camera i se părea prea mică. Aerul era 
irespirabil. Îi era cald și transpira. 

Făcu un duș cald-rece, în speranţa că va 
putea adormi. Nu reuși. Îi bătea inima cu putere, 
iar pulsul parcă o luase razna. 

Brusc, sări din pat, luă pe ea în fugă un halat 
și ieși din cameră. Când ajunse la ușa de la 
intrare, constată spre surprinderea ei că nu era 
încuiată. leși afară. 

Respiră adânc aerul răcoros. Se îndreptă 
spre parc, către locul cel mai drag ei din 

imediata apropiere a micului lac. Traversă 
pajiștea și în momentul următor dispăru printre 
copaci. 

În faţa ei se întindea lacul. Pe suprafata apei 
liniștite se reflecta luna. In jur domnea liniștea, 
dar nu și-n sufletul ei. 

Îşi dezbrăcă halatul de pe ea. În lumina 
lunii, arăta asemenea unei tinere zeițe. 

În fata acestei imagini, bărbatul care stătea 
de mai multă vreme rezemat de un copac, 
tresări. Nici el nu-și găsise somnul. Imaginea 
fetei îl urmărea fără încetare, trupul ei zvelt și 
unduios, ochii ei mari ... Simţea că încă nu-i 
momentul să-şi destăinuie iubirea, n-avea voie să 
cedeze dorinţei lui de a o îmbrăţișa. 

Jocul de-a fratele și prietenul în același timp 
era peste puterile lui. Oricare bărbat ar fi înţeles 
întrebările din privirile ei, gesturile pline de 
înțeles. Îi era greu să se stăpânească. Mai ales 
nopţile erau o adevărată tortură. 

În asemenea momente era cuprins de furie 
și blestema clauza testamentară prin care i se 
impunea să locuiască sub același acoperiș cu fata 
pe care o dorea atât de mult. Simţea că nu va mai 

rezista mult timp, până în clipa când o va lua în 
braţe și-i va mărturisi tot ce simte pentru ea. 

Cealaltă? Cealaltă îl uitase desigur de mult. 
De doi ani nu o mai văzuse. Singurele vești 
despre ea erau cele citite în ziare, vești despre 
celebra balerină, adorată de public din ce în ce 
mai mult, cu fiecare nou succes. Căsătoria lor nu 
mai exista de mult timp decât în acte. Nu 
divorțase până acum din respect pentru o 
tradiţie străveche a familiei lui. Dar în această 
noapte lungă și chinuitoare, luă hotărârea de a 
trece peste orice tradiţie a familiei sale, să-și 
impună punctul de vedere și să înainteze 
divorțul. Se simţea dator faţă de el și faţă de fata 
pe care o iubea. 

În această noapte, își dădu seama că este 
atât de îndrăgostit de Arina, încât fără ea nu-și 
poate imagina viitorul. Simţea că este femeia pe 
care o iubește din tot sufletul, femeia pentru 
care ar fi în stare să facă orice. 

Și acum, iat-o aici: tânără, frumoasă, 
fermecătoare. Privind-o, simţi cum inima-i bate 
tot mai tare. 

Arina se apropie de marginea lacului și sări 
în apă. Începu să înoate. 

Connor avu o ezitare, apoi se dezbrăcă și el 
rapid și sări în apa lacului. Apa rece îi făcu bine, 
calmându-l. Arina scoase un țipăt scurt în clipa 
când zări un bărbat în apropierea ei. Înotă 
repede către mal. O cuprinse panica. Crezuse că 
este singură, dar se părea că mai există cineva 
care nu putea să doarmă în această noapte și 
care își căuta liniștea asemenea ei în apa 
răcoroasă a lacului. 

Înainte de a ajunge la mal, își dădu seama că 
este complet dezbrăcată. Bărbatul o ajunse din 
urmă și aproape că i se opri inima în loc când la 
lumina lunii zări chipul lui Connor. 

Frica îi dispăru ca prin minune și făcu loc 
unei bucurii sălbatice, făcând-o să nu se 
gândească la nimic altceva decât la faptul că el, 
cel pentru care îi bătea inima neîncetat, se afla 
aici, lângă ea. 

Şi-n această clipă Arina făcu un gest pe care 
altfel, cu siguranță nu l-ar fi făcut : ieși din apă 
hotărâtă și conștientă de frumuseţea ei, lăsându-se 
pradă privirii intense a bărbatului pe care îl 
iubea. Totul se petrecu cu atâta naturalete, încât 

el rămase impresionat. leşi din apă și se apropie 
de fata care-l aștepta. Braţele sale cuprinseră 
lacom trupul tânăr acoperit de picături de apă ce 
sclipeau în lumina lunii. Strâns îmbrăţișați 
trupurile lor atinseră iarba moale în timp ce el 
repeta: „Te iubesc, te iubesc!“ 

Arina îl îmbrăţișă la rândul ei cu pasiune. 
Mișcările trupului ei vorbeau de la sine. Oferea 
dragoste și-și dorea să fie iubită. 

Zorii i-au găsit îmbrățișaţi. Arina se 
desprinse ușor din braţele bărbatului ce păreau 
că nu mai voiau să-i dea drumul. Îi mângâie fața 
frumos bronzată, apoi sărută ochii bărbatului ce 
o priveau cu atâta căldură. Buzele-i alunecară 
de-a lungul obrazului până în dreptul gurii, 
sărutându-l și șoptind la fiecare sărut: 

— Te iubesc, Connor, te iubesc! 

Bărbatul o cuprinse din nou cu pasiune în 
braţele sale, ea însă se desprinse din această 
îmbrățișare chiar dacă nu-și dorea acest lucru. 

— Nu, iubitule, trebuie să ne întoarcem în 
casă. Curând se vor trezi ceilalţi și 
imaginează-ţi ce s-ar spune despre noi dacă 
am fi descoperiți aici. 

Faţa ei bântuită de neliniști în ultimele zile, 
avea acum o expresie de liniște și fericire 
împlinită. Ochii ei albaștri străluceau. 

Cu greu o lăsă să se desprindă din brațele 
sale. Se ridicară amândoi şi se îmbrăcară în 
grabă. Ea îi dădu un sărut în fugă, iar el încercă 
să o prindă din nou în brațele sale. Ea se feri 
râzând și apoi alergă spre casă. Într-o clipă, se 
făcu nevăzută. 

Connor, în schimb, rămase încă multă 
vreme rezemat de un copac privind apa lacului. 
Acum, rămas Singur îi reveniră în minte 
gândurile și întrebările chinuitoare din ultima 
vreme. A procedat oare corect? N-ar fi trebuit 
să-i spună Arinei că mai există o femeie în viaţa 
lui, o femeie care-i poartă numele? Să-i fi spus că 
încă nu este liber pentru a fi numai al ei? N-ar fi 
trebuit să-i mărturisească faptul că are o fiică pe 
care o cresc părinţii lui și pe care nu a mai văzut-o 
de aproape un an? 

„i voi spune chiar astăzi. Trebuie să mă 
înțeleagă și să mă creadă. Îi voi promite ferm că voi 
face tot ce este posibil pentru a fi cât mai curând 
liber. Liber pentru a ne iubi și a fi fericiți împreună.“ 

Hotărârea de a-i mărturisi Arinei adevărul îl 


făcu să privească situaţia cu optimism. Era 
încrezător în dragostea și încredera Arinei faţă de el. 

Se hotărî să-i vorbească, chiar în această 
seară. Nu mai vroia nici un fel de secret între ei. 

Înainte de a porni spre casă, murmură ca 
pentru sine : „Arina, minunata mea Arina, n-am 
crezut niciodată că voi mai putea iubi o femeie 
aşa cum te iubesc pe tine.“ 

Ridică privirea, căutând fereastra ei. Da, era 
acolo, veselă, făcându-i cu mâna. 

În seara asta, își auzea gândul ca un ecou, în 
seara asta vei fi din nou a mea, numai a mea. Te 
voi lua în braţele mele, te voi săruta ... până ne 
vom sătura. Vom fi numai noi, noi doi. 

Cât de frumoasă este dimineaţa asta, cât de 
frumos cântă păsările! Parcă nicicând lumea n-a 
fost atât de minunată. Cât de frumoasă este viaţa 
și cât de luminos arată viitorul ! 

Era relaxat, iar ochii îi scânteiau. 

Dar, să nu uităm că puterea destinului se 
află deasupra tuturor forțelor noastre. 

Şi lucrul ăsta îi fu dat să-l constate câteva ore 
mai târziu. Soţia sa Ragna, frumoasă și elegantă, 

apăru ca din senin la moșie, aducând cu ea parcă 
un aer de mondenitate. 

Servitorii casei rămaseră cu privirea aţintită 
a uimire asupra frumoasei balerine în clipa în 
care aceasta cobori din automobilul său sport de 
un alb imaculat. După ea coborâ o fetiță cu părul 
închis la culoare și ochi mari și timizi. 

Chiar în această clipă apăru și Connor, 
ieşind din grajd. La vederea femeii rămase 
pironit locului. Sângele îi dispăru din obraji. Nu 
văzu copila, care timidă se ascundea în spatele 
mamei sale. În faţa sa se afla sotia lui, care după 
ani de zile se hotărâse să-l vadă. și tocmai astăzi, 
pentru a distruge parcă vraja clipelor frumoase 
ale acestei dimineţi. Dacă ar fi apucat să-i spună 
Arinei adevărul, lucrurile ar fi fost acum cu 
siguranță mai puţin grave. Dar așa, întreg 
adevărul va ieși la iveală brusc, și mai ales fără o 
mărturisire din partea lui. Acum, Arina avea toate 
motivele să se îndoiască de sinceritatea 
sentimentelor lui. Cum putea ea să mai creadă 
că o iubește și că va lupta pentru dragostea și 
pentru viitorul lor comun? 

Toate aceste gânduri se învălmășeau în 
mintea sa în timp ce o privea cu uimire pe 
femeia din faţa lui ca pe o arătare coborâtă din 
cer. Încet, aproape cu greutate, se îndreptă către 
ea. Se opri bruc în faţa ei. 

— Iată-ne, deschise ea vorba, cu voce caldă, 
ademenitoare, o voce cu efect garantat asupra 
bărbaţilor. 

— Ce cauţi aici? fu răspunsul lui. Glasul său 
trăda iritare și duritate. 

Îninte de a apuca să răspundă, din spatele ei 
apăru fetiţa ascunsă până acum privirii sale. Lui 
Connor îi îngheţară cuvintele pe buze. Uimit, 
reuși doar să-i articuleze numele: 

— Tina? 

Cu un zâmbet timid, fetița se îndreptă spre 
tatăl ei. Connor o luă în braţe, strângând-o la piept. 

— Te bucuri c-am venit și eu, tati? întrebă 
micuta în timp ce-l săruta. 

— Sigur că mă bucur că ești aici, iubita mea. 
O lăsă din braţe cu grijă și apoi o mângâie cu 
dragoste. 

— Bunica a fost de acord cu această lungă 
călătorie a ta? De ce nu mi-a spus nimic ? 

— Totul s-a petrecut foarte repede. Mătușa 
Ragna a apărut pe neașteptate şi a vrut să o 
înspțesc. Bunica n-a fost de acord, își făcea griji 
pentru mine. Dar, mătușa Ragna a insistat. 

Connor își privea fiica fără să înțeleagă. Cum 
îşi numea propria ei mamă? Mătușa Ragna? Oare 
nu știe că este mama ei? E adevărat că Tina n-o 
văzuse aproape de loc în toţi acești ani și că 
putea să fi uitat, dar ... 

— Eşti surprins că-mi spune mătușă? Femeia 
îl privea râzând. Își recăpătase siguranţa de sine, 
acea siguranţă ce a reprezentat totdeauna un atu 
în faţa lui. Bineînţeles că Tina știe că sunt mama 
ei. Dar nu dă bine ca o femeie ca mine să aibă o 
fiică atât de mare, și atunci am considerat că este 
mai bine să-mi spună simplu mătuşă. Nu-i așa 
micuţo, că nici nu-i prea complicat? se adresă 
fetiţei care o privea cu reţinere în timp ce se lipi 
mai mult de tatăl său. 

Abia în această clipă, Connor își dădu seama 
că întreaga scenă era urmărită de mai multe 
perechi de ochi curioși. Tresări în momentul 
când o văzu pe Arina venind dinspre parc. La 

vederea femeii străine și a fetiţei, se opri 
surprinsă un moment, dar apoi se apropie 
zâmbind, fără a bănui nimic. 

În ochii ei se putea citi admiraţie faţă de 
frumoasa și eleganta doamnă pe care o cerceta 
discret cu privirea. Era o apariţie fascinantă, 
înaltă, subţire. Era îmbrăcată conform ultimei 
mode, iar hainele erau croite de una dintre cele 
mai bune case de modă pariziene. În clipa în 
care-și luă pălăria cu boruri largi de pe cap, ieși 
la iveală păru-i blond-roșcat ce strălucea în 
soare. 

Cine era oare? Și ce anume o adusese aici, în 
Rosenburg? Instinctiv, Arina simti că o paşte un 
anume pericol legat de această femeie 
necunoscută. Privi cu câtă familiaritate îi atinse 
braţul lui Connor în timp ce acesta o lăsa jos pe 
fetiţă. 

Și fetiţa care arăta ca un înger, oare cine era? 
Ce legătură era între ea și Connor, care o 
strângea în braţe cu atăta căldură? 

Fata întoarse capul și Arina avu un șoc. 
Semăna atât de mult cu Connor încât era evident 
că era fiica lui. 

Zâmbetul de pe buze i se stinse. Căută 
privirea lui Connor, care arăta încordat și palid la 
faţă. Când o privi, în ochii lui se putea citi o 
rugăminte tăcută. 

Cu o mișcare bruscă, se întoarse și alergă 
spre parc, ca și când ar fi vrut să fugă de ceva. 

I se părea imposibil să apară în acest 
moment în faţa acestei femei străine. Îi era 
frică... pentru dragostea ei. Ştia, simţea că n-ar 
avea puterea de a-și păstra calmul în cazul că 
presupunerea ei s-ar adeveri. Se refugie în parc, 
se întinse în iarba umedă de pe malul lacului în 
timp ce inima și mintea ei cunoșteau chinurile 
luptei dintre dorinţă, dragoste și realitate. 

Încercă să se autocontroleze. Este oare 
corect faţă de Connor să se îndoiască de 
dragostea lui la cea mai mică bănuială? Era oare 
posibil ca cele întâmplate noaptea trecută, în 
chiar aceste locuri, să fie doar expresia unei 
pasiuni nebune? 

Nu, în mod sigur nu! Connor nu face parte 
dintre acei bărbaţi care acţionează irațional, 
încercând doar să profite de ceea ce îi scoate în 
cale viaţa. Cuvintele lui de dragoste erau sincere, 
pornite din adâncul inimii sale. 

Chiar dacă era convinsă de acest lucru, Arina 
nu reuși totuși să alunge toate îndoielile ce o 
chinuiau. Nu-și putea explica de ce avea 
sentimentul că această femeie era într-un fel 
strâns legată de iubitul ei. 

Încet, încet se linişti. Îşi şterse lacrimile cu 
hotărâre și-și propuse să-l roage pe Connor să-i 
spună întregul adevăr, oricare ar fi fost el. Poate 
că S-a înșelat, poate că gelozia a făcut-o să-și 
imagineze lucruri neadevărate, poate că această 
femeie este sora lui sau o cunoștință. Cum oare 
putuse să reacționeze atât de prostește, de ce a 
fugit? Dacă s-ar fi stăpânit, acum ar fi știut 
adevărul și în orice caz ar fi evitat o oră de chin. 

Se ridică din iarbă, își netezi rochia și porni 
calmă pe drumul ce ducea spre casă. 

Nu dorea să-l întâlnească în aceste clipe nici 
pe Connor și nici pe oaspeţii lui, de aceea folosi 
intrarea din spatele casei. În bucătărie o întâlni 
pe Amanda, care arăta foarte agitată, asemenea 
unei cloști ce presimte pericolul și încearcă să-și 
protejeze puii. 

— Ce s-a întâmplat, Amanda? întrebă Arina 
fără a bănui nimic. 

Auzind întrebarea, Amanda se întoarse și 
punându-și mâinile în șolduri, întrebă: 

— Aţi știut că domnul este căsătorit? 

Întrebarea avu efectul unui cuţit înfipt în 
inimă. Era calmă și stăpână pe sine. Ea însăși nu 
şi-ar fi putut explica de unde avea atâta forță. 
Doar vocea parcă nu vroia s-o asculte. În timp 
ce-și făcea de lucru în fața mesei, răspunse cu 
glas aspru și străin: 

— N-am ştiut. Dar ... După un moment de 
ezitare continuă: Domnul Parker va fi având, 
desigur motivele lui pentru care nu a vorbit 
despre acest lucru. 

— Se poate, chiar dacă nu-mi pot explica ce 
fel de motive ar putea fi acelea. Sau poate că 
trăiesc separat. Oricum, nu prea s-a bucurat 
când a văzut-o apărând așa deodată. Dar să nu 
vorbească niciodată despre copila lui, asta nu 
mi-aş fi închipuit. 

Cele două femei erau singure în bucătărie. 
Restul personalului casei se ocupa de aranjarea 
camerelor pentru oaspeţii sosiți pe neașteptate. 
Amanda pregăti două pahare de suc pe care 
urma să le ducă în birou. 

— De ce în birou? întrebă Arina în timp ce 
încerca cu mare efort să-și stăpânească lacrimile. 

— De ce oare? repetă Amanda în timp ce 
ridica din umeri a neștiinţă. Cred că este foarte 
supărat pe ea că a venit aici. Nu-i treba mea, dar 
felul cum a întâmpinat-o nu arăta deloc a fi 
gestul unui soț iubitor. Cine știe ce s-o fi 
petrecut între cei doi dacă el a reacţionat atât de 
rece și de distant faţă de ea ?! 

Amanda ridică cu greu tava cu băuturile 
pregătite. Hotărită, Arina reacţionă prompt, 
adresândui-se cu calm: 

— Am să o duc eu, e mult prea mare efortul 
pentru tine. 

— Nu se poate, asta nu este o treabă pe care 
să o faceţi dumneavoastră. Pentru așa ceva există 
personal. 

— Prostii, și la urma urmei, cu Ocazia asta îi 
voi cunoaște soţia. Ca partener de afaceri ar 
trebui să ştiu cu cine este căsătorit. 

— Cum credeţi, domnişoară, dar, nu știu, nu 
știu dacă ... Această femeie mondenă și 
domnul... Nici măcar nu se potrivesc. Nu, 
lucrurile nu pot ieși bine. Cuvintele trădau multă 

amărăciune și tristeţe. Speranţele ei ca într-o 
bună zi Arina și Connor să se căsătorească se 
spulberară. 

Arina se îndreptă spre biroul unde se aflau 
cei doi. Se opri un moment, trase aer în piept, 
după care bătu în ușă. Bătu de două ori până i se 
răspunse. 

Connor se afla la fereastră, în picioare, și 
privea afară în timp ce Ragna, vădit nervoasă, 
tocmai stingea o țigară în scrumieră. 

— Am adus ceva rece de băut. Vocea-i 
cunoscută, îl făcu pe Connor să se întoarcă 
brusc. Privind-o simţi cum un val de căldură îi 
inundă tot trupul. 

— De ce tu, Arina? Pentru ce avem personal? 

— Fetele se ocupă de aranjarea camerelor 
pentru oaspeţi, răspunse ea calm. Iar pentru 
Amanda era prea greu. În afară de asta am ocazia 
să fac cunoștință cu soţia ta. 

Fiecare cuvânt al ei avea efectul unei lovituri 
de pumnal. Simţea disprețul acuzator din vocea 
ei atât de bine cunoscută. 

Ragna îi privea pe cei doi cu o oarecare 
supiciune. Constată emotia din privirea soțului 

ei și paloarea Arinei. Era suficient de deşteaptă și 
avea suficient de multă experiență de viaţă 
pentru a-și da seama că între cei doi există ceva 
ce încearcă să ascundă. Cu dispreţ, o măsură din 
cap până-n picioare pe tânăra fată îmbrăcată 
modest, crezând că face parte din personalul 
casei. 

Frumușică şi tânără, foarte tânără, dar 
naivă chiar prostuță dacă își închipuia că ei, o 
femeie cu experienţă de viaţă i se putea 
ascunde ceva. 

Ragna nu-și justificase nicicum sosirea 
neașteptată, cu atât mai mult cu cât de ani de zile 
nu mai exista nici un contact între ei. Aparent, i 
se făcuse brusc dor de bărbatul pe care în toți 
aceşti ani îl uitase complet. Dar adevărul era că, 
ajunsă la finalul carierei sale de balerină, și-a 
închipuit că va putea juca în continuare un rol 
important în societate alături de soţul ei, un om 
bogat și cunoscut. Avea nevoie de admiraţia 
celor din jur ca de aer. Odată cu sfârșitul carierei 
de balerină ar fi fost repede uitată de toată 
lumea. Dar ca soţie a lui Connor Parker, ar fi fost 
din nou în centrul atenţiei. Asta își dorea și ăsta 

era motivul pentru care luase rapid hotărârea de 
a reînnoda legătura cu Connor, de care nu se 
despărțise legal. 

Pe fetiță o luase cu ea pentru că știa că 
reprezintă un atu puternic în lupta pe care urma 
să o dea. Era atât de convinsă de puterea ei 
irezistibilă asupra bărbaţilor, încât o privea pe 
Arina ca pe o tânără prostuţă, demnă doar de 
milă. Cu o afecţiune voit accentuată, se adresă 
soţului ei: 

— Tubitule, nu vrei să mă prezinti ? 

Vocea ei suna deosebit de caldă, iar ochii ei 
negri îl priveau pe Connor provocator. 

Arina simti că inima-i o ia razna. Îi tremurau 
mâinile. Totul dură numai câteva secunde, 
pentru că reuși să se stăpânească. 

Connor se stăpânea cu greu. Mușchii fetei îi 
erau încordaţi, buzele strânse, iar între 
sprâncene apăru o cută adâncă. 

— Arina von Brombacher, copropietară a 
moșiei Rosenburg. Cu o mișcare care o indica pe 
soţia lui, continuă: Ragnata Cordales, cunoscuta 
balerină. Sunt sigur că ai auzit de ea, Arina. 
Vocea lui suna rece și impersonală. 

Arina îl privea fără să spună nimic. Era o 
privire mută, dar în ochii ei se putea citi 
disperarea. 

Momentul de tăcere fu întrerupt de o voce 
mieroasă din care însă răzbătea tonalitatea 
victorioasă pe care nu reuși să o estompeze în 
totalitate : 

— Bine, iubitule, dar de ce nu-i spui 
domnișoarei că sunt soţia ta? Nu a venit la tine 
renumita balerină, ci soţia ta, mama copilului 
tău. 

Fără să spună un cuvânt, Arina se întoarse şi 
părăsi în grabă camera. Îi era indiferent ce 
credea despre ea frumoasa balerină. Simţea că 
nu mai poate rămâne în același spaţiu cu acest 
bărbat care i-a trădat încrederea într-un mod atât 
de urât. 

Urcă în camera ei fără ca mai târziu să fi ştiut 
cum se întâmplase acest lucru. Avea senzația 
unei căderi în cele mai negre și mai adânci 
abisuri. Se simţea minţită și trădată. Cu pumnii 
strânși la gură, încerca să se stăpânească, să nu 
strige. 

Era pentru a doua oară în viața ei când visele 
frumoase despre iubire și fericire se destrămau. 
Dar acum era mult mai dureroase decât atunci 
când se despărţise de Peter, pentru că atunci 
descoperise din timp caracterul meschin al 
acestuia. 


Pe Peter nu-l iubise niciodată cu adevărat. 
Pe Connor însă, l-a iubit din adâncul fiinţei 
sale. 

Lupta cu ea însăși era cumplită. Într-un prim 
impuls vru să-şi împacheteze toate lucrurile și să 
părăsească imediat casa. Dar își aminti de mama 
sa și de datoriile ce-i revin, își aminti de tatăl său 
ce-și dorise să-i lase moștenire acest colţ de rai. 

Nu! Nu va da dovadă de lașitate și nu se va 
comporta asemenea unui hoţ care fuge în miez 
de noapte. Şi asta cu atât mai puţin cu cât cauza 
este un bărbat care i-a înșelat așteptările. Va 
lupta petru moștenirea ce i se cuvenea, dar și 
pentru a trece peste o dragoste înșelată. Un 
membru al familiei Brombacher nu se lasă atât 
de ușor învins. 

Un an reprezintă un timp extrem de lung 
atunci când trebuie să te confrunţi zi de zi cu 

prezenţa omului iubit. Oare va avea suficientă 
forță să poată asista la fericirea celor doi fără ca 
invidia și gelozia să o macine ? 

N-avea un răspuns la această întrebare. Se 
simțea obosită și fără pic de forță. Trebuie să 
existe în mod sigur o ieșire din acest labirint. Dar 
care? În clipa de față nu-și putea aduna 
gândurile. Revedea mereu și mereu în minte 
scena petrecută mai devreme. Încercă să se 
convingă de faptul că cel pe care-l iubea este 
demn doar de disprețul ei. Dar disprețul se 
transformă într-o dorință arzătoare, fapt ce o 
făcu să roșească. 

Exista oare și o altă cale decât aceea de a 
fugi din preajma lui, pentru ca într-o zi să nu-i fie 
rușine de ea însăși? Nu există nimic mai 
disprețuitor pe lumea asta ca încercarea de a 
distruge o căsnicie și mai ales când la mijloc se 
află şi un copil. 

Trecerea timpului nu-i fu de nici un ajutor. 
Gândurile și sentimentele o chinuiau la fel ca la 
început. 

Capitolul 9 


Între timp, în birou se desfășura o scenă 
tragicomică între cei doi soți. 

— Ce înseamnă toată comedia asta? Care-i 
motivul întoarcerii tale, după ce timp de 
aproape nouă ani ai uitat că ai un soţ și un copil? 

Ragna luă o atitudine plină de mâhnire și de 
umilință. O imagine complet nefirească pentru 
Connor. Nicicând nu avusese o altă atitudine 
decât aceea a unei femei mândre și impunătoare. 
De câte ori a încercat, rugând-o să ţină seamă de 
faptul că are anumite îndatoriri ca soţie și ca 
mamă, a refuzat categoric. Mai mult de atât, i-a 
reproşat că ar vrea să o ţină închisă ca pe o 
pasăre într-o colivie, și asta numai pentru faptul 

că fusese cândva atât de proastă încât acceptase 
să se mărite cu el. 

— Şi copilul ? N-o iubeşti de loc pe Tina? 

— Fetiţa e foarte bine îngrijită de către 
părinţii tăi, venise prompt răspunsul ei sec. 
Pentru mine ar fi doar o piedică. O piedică în 
calea visului meu de a deveni o balerină celebră. 
Divorţează, fă ce vrei, pe mine însă lasă-mă să-mi 
trăiesc viaţa așa cum îmi doresc. 

— Să divorțez? Ştii bine că nu pot divorța de 
tine din cauza tradiţiei ce domneşte în familia 
noastră și care interzice divorţul. Dar te previn, 
nu-ți voi permite să te joci cu mine și să mă faci 
de râs în faţa oamenilor. Vrei să-ţi trăiești viaţa 
aşa cum îţi place. De acord, nu-ţi voi sta în cale. 
Dar sub nici o formă nu vei folosi numele meu, 
fti interzic categoric. 

Reacţia ei, fusese un hohot de râs. 

— Ha ! Nici o problemă ! Mi-am și ales un alt 
nume, un nume de artistă. Cât de curând va 
apărea o nouă stea care va deveni foarte repede 
cunoscută în întreaga lume. 

Predicţia ei se adeverise. La scurt timp după 
acea discuţie, numele de Cordales putea fi citit 

pretutindeni. Reclamele o înfățișau în postură 
de balerină, o femeie frumoasă, în ai cărei ochi 
negri se putea citi pasiune. 

Un turneu în jurul lumii i-a adus 
celebritatea. Publicul o adora, iar ea uitase de 
mult că undeva în această lume trăiau două 
persoane — soţul și fetița ei — cărora le aparţinea. 
Din când în când, le trimetea de cine ştie unde 
câte o carte poștală cu scurte salutări, nimic mai 
mult. 

Aceste cărți poștale erau singurul semn de 
viață din partea ei. Părinţii săi îl rugase să aibă 
răbdare. Connor insistase din ce în ce mai mult 
pentru o soluţie clară și definitivă, divorţul. 
Poziţia în care se afla i se părea dezonorantă. 

Lupta sa se dovedise în zadar, izbindu-se de 
o rezistență neașteptată din partea părinţilor săi. 
Mama sa, o femeie extrem de evlavioasă se agită 
atât de mult încât avu un atac de cord. De aceea, 
fi promisese că va renunţa la gândul unui divorț 
și va a ștepta momentul în care Ragna își va da 
seama de îndatoririle ei ca soţie și mamă. 

Și acum, iat-o apărând aici pe neașteptate, 
cerându-și drepturile pe care le ignorase până 

acum, ca pe ceva normal. și asta tocmai acum, 
când se hotărâse să pună punct acestei situaţii, 
chiar împotriva voinţei părinţilor lui. Tocmai 
acum, când în sfârșit întâlnise marea fericire, 
femeia pe care a visat-o şi a dorit-o întotdeauna, 
amenințând să distrugă totul. 

Nu, lucrul ăsta nu se va întâmpla. De data 
asta el va fi acela care va trage linie și va încheia 
un capitol al vieţii sale. Nimic nu-l va mai opri să 
facă lucrul ăsta, nici măcar dragostea faţă de 
părinţii lui. 

Nimic nu-l mai ţinea legat de această femeie 
frumoasă, totul se sfârșise. Nu mai avea nici o 
putere asupra lui. El nu face parte dintre acei 
bărbaţi care ar face orice pentru un zâmbet din 
partea ei. 

O privea cu ochi reci, cercetători și pentru 
prima dată simţi cum siguranţa ei de a-și pune 
în aplicare cine știe ce plan, începe să se 
destrame. 

Ea își dădu sema imediat că la mijloc nu 
poate fi decât altă femeie, altfel Connor nu ar fi 
rezistat farmecelor ei. Gândul că nu mai are nici 
o putere asupra lui, trezi în ea toată răutatea de 
care era în stare. 

Învătase să-și ascundă bine sentimentele și 
gândurile. În ciuda furiei interioare, se arătă 
smerită, fapt ce îl făcu pe Connor să-și piardă 
controlul pentru câteva clipe. 

— Știu că te-am supărat foarte mult, dar sunt 
încă soţia ta. Nu suntem despărțiți și mi-am dat 
seama că locul meu este alături de tine și de 
copilul nostru, căruia i-a lipsit și așa prea mult 
dragostea unei mame. 

Preţ de mai multe secunde, rămase ca 
lovit de trăsnet, privind-o ca și cum ar fi fost 
pentru prima dată. I se putea citi neîncrederea 
pe faţă. 

— Ce altă comedie ţi-ai propus să joci? Doar 
nu speri că mă voi lăsa păcălit? Nu! În nici un 
caz! Buzele sale se transformară într-un zâmbet 
cinic. Nu mă mai poți păcăli, te-am „citit“. Nu 
te-ai întors, în mod cert pentru că dintr-o dată ai 
devenit conștientă de îndatoririle tale faţă de 
mine și față de copil. Asta poţi să i-o spui altui 
prost care să creadă în jocul tău de înger 
nevinovat. Nu te aștepta ca eu să mai cred așa ceva. 
Au trecut timpurile acelea. De altfel, mi-ai oferit 
suficient de mult timp pentru a-mi da seama. 

Cu toate cele auzite, încă nu era dispusă să 
cedeze. Știuse că nu va fi ușor, dar se baza pe 
faptul că și Connor la urma urmei nu era decât 
un bărbat. Mizase pe faptul că văzând-o în faţa 
lui, dragostea ce i-a purtat-o cândva va reizbucni. 

— Știu că am fost nedreaptă cu voi, dar acum 
vreau să repar tot răul făcut. Dă-mi o șansă, te 
rog. Ne-am iubit și am fost fericiți împreună. 
Glasul ei suna rugător, ochii ei negri erau umezi 
și aveau aceași expresie rugătoare, astfel că 
pentru o clipă rămase derutat. 

Ea remarcă nesiguranța lui și fără să vrea în 
ochii ei apăru o sclipire triumfătoare. Lăsă ochii 
în jos pentru a nu i se putea citi adevăratele 
sentimente. Dar, nu reacţionă suficient de 
repede pentru ca bărbatul să nu sesizeze acest 
lucru. 

— Îţi joci foarte bine rolul. Vocea lui era 
plină de sarcasm. Din păcate ţi-ai ales greșit 
publicul. Nu te mai strădui, n-are nici un rost. 
Am făcut tot ce trebuia pentru pronunțarea 
divorțului. Nu există nici o dificultate, este o 
simplă formalitate, deoarece trăim în fapt de 
mulți ani separat. 

Ragna avu o reacţie de respingere. Ani de-a 
rândul a sperat că va divorța, dar speranţele ei au 
fost mereu zădărnicite de  încăpățânarea 
părinţilor lui. Și iată că tocmai acum se întâmpla 
acest lucru, tocmai acum când ea se hotărâse să 
reactiveze căsătoria lor. 

Părinţii lui se bucuraseră atât de mult de 
„reîntoarcerea“ ei și de faptul că dorise ca fiica 
lor să o însoţească în călătoria sa din Germania. 

— Nu poţi face lucrul ăsta. Nu-mi voi da 
niciodată acordul. Cuvintele ţâșniră cu hotărâre, 
ea însăși crezând în acest moment că poate evita 
inevitabilul. 

— Nu stă în puterea ta de a influenţa faptele, 
iubita mea. Tu însăţi ai fost aceea care ai rupt 
orice fel de legătură între noi. Căsătoria noastră 
există numai pe hârtie și voi avea grijă ca 
lucrurile să capete o finalitate. 

— Părinţii tăi nu vor accepta niciodată lucrul 
ăsta. Cu pumnii strânși, încerca să joace ultima 
carte. M-au primit cu braţele deschise și erau 
foarte fericitți că m-am întrors acasă. 

— Lasă-i în pace pe părinţii mei, Ragna. Le-ai 
provocat destulă durere. Faptul că te-au iertat se 

datorează numai profundei lor religiozităţi. Ai 
reușit să-i păcălești cu falsitatea jocului tău, pe 
mine însă nu mai poţi să mă păcălești. Simt că nu 
te-ai întors din convingere. S-a întâmplat cu 
siguranță ceva anume de vrei să te întorci la 
mine. Steaua ta se află în cădere. sau există vreun 
alt motiv de ţi se pare deodată suportabil jugul 
căsniciei în faţa celebrități. 

Fiecare cuvânt era plin de dispreţ. Connor 
nu-și dădea seama cât de aproape era de adevăr. 
Sarcasmul cuvintelor lui o lovi în plin. 

În clipa asta, ar fi putut să-l omoare cu 
sânge-rece. Cuvintele lui îi răscoleau și mai tare 
durerea ce o sfâşia și pe care n-o putea alina. 

Connor părea să nu fi aflat de ghinionul ei. 
Nu bănuia că nu va mai putea dansa niciodată 
din cauza accidentului avut. Consultase cei mai 
buni medici, a îndurat dureri îngrozitoare, și 
toate astea numai în speranţa că totul se va sfârși 
cu bine. Speranţele ei însă nu s-au adeverit. 
Altcineva îi luase locul și numele ei altădată 
cunoscut în toată lumea, fu uitat. Realitatea este 
cruntă, publicul uită repede, iar zeiţa fericirii nu 
te sprijină întotdeauna. 

Capitolul 10 


Cei doi se aflau în camera Arinei. Fata se 
eliberă din braţele lui Connor, dându-se înapoi 
câţiva pași. 

— N-are nici o importanță motivul pentru 
care ai ascuns faptul că ești căsătorit, dar în acea 
noapte ar fi trebuit să-mi spui, înainte să se 
întâmple ceea ce s-a întâmplat. 

Era palid la faţă. Cu un gest disperat, își 
trecu mâna prin păr. 

— Arina, când te-am cunoscut n-aveam nici 
un motiv să-ți vorbesc despre căsnicia mea 
ratată. Apoi, când am constatat cât de mult 
însemni pentru mine, am vrut ca mai întâi să 
înlătur toate obstacolele ce ar fi putut sta în calea 

noastră. N-am vrut să-ţi transmit și ţie grija 
acestor probleme. Am înaintat acţiunea de divorț 
înainte de a-ţi mărturisi dragostea mea. N-a fost 
deloc ușor pentru mine. Am văzut că nu-ţi eram 
indiferent şi am înţeles întrebările mute din 
privirea ta. Am tăcut totuşi, pentru că nu vroiam 
să te îngrijorez. Şi apoi, a venit acea noapte. 
Nu-mi găseam somnul, nu puteam să uit că te 
afli la o distanţă atât de mică. Am încercat să-mi 
găsesc liniştea plimbându-mă în parc. Acolo 
te-am întâlnit pe tine și ceea ce s-a întâmplat, 
trebuia să se întâmple. Nici unul dintre noi nu 
putea împiedica cele întâmplate. O forță primară 
ne-a unit. Într-un gest rugător, întinse braţele 
spre ea. Chiar nu înţelegi lucrul ăsta, este atât de 
greu de înţeles? Mă iubești, doar... 

— Da, te iubesc, te iubesc, de ce-aș minți. 
Faţa-i palidă era acoperită de lacrimi. Ce s-a 
întâmplat în acea noapte a fost și vina mea. Un 
singur gând mă obseda, acela de a fi a ta. N-am 
pus nici o întrebare. Dar după aceea ar fi trebuit 
să-mi spui adevărul, aveam dreptul să-l aflu. 

— Doamne, Dumnezeule — izbucni el, de ce, 
de ce să fi făcut lucrul ăsta, pentru a te face să te 

simţi vinovată? Trebuia să rezolv singur 
problema asta. Ţi-aș fi spus totul în clipa în care 
aş fi avut hotărârea de divorţ și te-aș fi cerut de 
soţie. 

— Acum, este prea târziu. I se simţea în glas 
resemnarea. S-a întors şi este hotărâtă să-și 
ocupe locul alături de tine. Nu pot să mă 
amestec între voi. Mi-am pierdut tatăl datorită 
altei femei. N-am să mă fac vinovată niciodată de 
așa ceva față de copilul tău. 

— Copilul n-a însemnat niciodată nimic 
pentru Ragna. A crescut fără mamă, la părinții 
mei. Tu însă ai fi o mamă tandră și iubitoare. 
Tina ar putea trăi într-o familie adevărată, alături 
de un tată și o mamă care la rândul lor se iubesc 
și sunt fericiți împreună. De lucrul ăsta are 
nevoie un copil pentru a creşte mare și a deveni 
un om plin de viaţă, fără complexe. 

Şi-ar fi dorit atât de mult să-l creadă, dar nu 
putea scăpa de imaginea când frumoasa 
balerină, punându-și braţele în jurul gâtului lui, 
îl sărutase. El n-a reacţionat și pentru toată 
lumea păreau a fi o pereche îndrăgostită. 

Fără vreun motiv aparent, Arina fugi din 
cameră, lăsându-l pe Connor țintuit locului, ca 
împietrit. Bărbatul strânse buzele și-și încleștă 
pumnii. 

Lucrurile nu mai puteau continua așa. 
Ragna trebuia să părăsească Rosenburg chiar a 
doua zi. De când a apărut, aici s-a creat o 
adevărată prăpastie între el și Arina. Și-a pierdut 
încrederea în el și va fi foarte greu pentru el să 
i-o recâștige. 

În timp ce Connor luase hotărârea fermă de 
a încheia un capitol trecut din viața sa, Ragna 
pregătea o nouă lovitură pentru Arina. 


XK% 


Tina se atașase foarte mult de Arina, care 
avea un mod deosebit de cald de a se purta cu 
copiii. După numai câteva zile, micuța se simţea 
atât de bine în compania Arinei, încât era 
aproape tot timpul alături de ea. La o remarcă a 
acesteia privind-o pe mama ei, alături de care 
petrecea atât de putin timp, fetiţa de numai zece 

ani ridică din umeri, gest care putea fi 
interpretat oricum. Vorbele ei erau însă foarte 
clare: 

— N-a fost niciodată lângă mine și nu m-a 
vizitat niciodată cât timp am locuit la bunici. 
Fetiţa vorbea germana aproape fără accent, la fel 
ca tatăl ei de altfel, în timp ce mama ei se 
exprima cu greu. 

— Totuși, o iubeşti, îndrăzni Arina să spună 
cu oarecare reţinere. 

Tina o privi gânditoare. Avea aceiași ochi ca 
ai tatălui ei și pentru o clipă Arina avu impresia 
că el este cel care o privește. Fetiţa dădu din 
umeri și răspunse cu multă maturitate: 

— Nu știu dacă o iubesc. Pe tati îl iubesc 
foarte mult, la fel pe bunica și pe bunicu. Dar 
cum s-o iubesc pe mama, dacă abia de o cunosc! 
Bunica spune mereu că este o artistă renumită și 
de aceea nu-i mai rămâne timp și pentru familie. 
Poate că este adevărat ce spune bunica, dar 
mamele prietenelor mele au întotdeauna timp 
pentru copiii lor, indiferent cât de multă treabă 
ar avea. Doar mama n-a avut niciodată timp 
pentru mine. 

În timp ce vorbea n-o scăpa din ochi, 
asemenea unui pui de pasăre flămând de 
dragoste și de căldură. Aproape cu teamă, dar 
fără a-şi lua privirea de la ea, răsună întrebarea: 

— Tu, tii puţin la mine? 

Impresionată, o luă în braţe strângând-o la 
piept și-i şopti : 

— Te iubesc foarte, foarte mult, draga mea. 

Spontan, fetița o prinse de gât și-și lipi faţa 
de obrazul ei. 

— Şi eu te iubesc mult, mult de tot și aş vrea 
să rămân alături de tine. 

— Ce scenă idilică, răsună în acest moment o 
voce tăioasă, fapt ce o făcu pe Arina să tresară. 

Arina evitase mereu să rămână singură cu 
Ragna. Doar în situaţiile de neevitat se 
întâmplase acest lucru. Și de fiecare dată Ragna 
avusese o atitudine orgolioasă, de ignorare, 
asemenea atitudinii faţă de personalul casei. 

Lăsă din braţe fetița, vrând a se îndepărta 
pentru a le lăsa pe cele două mamă și fiică 
împreună. Dar Ragna ridică mâinile în semn de 
stop și în același timp se adresă fetiţei cu un ton 
tăios: 

— Lasă-ne singure, Tina. Am ceva de vorbit 
cu domnișoara. 

— Cu mine, doamnă Parker? se apără Arina 
cu un ton reţinut. Nu știu despre ce am putea sta 
noi două de vorbă. 

— Despre foarte multe lucruri. Și dacă doriţi 
ca acestă discuţie să aibă loc de faţă cu un copil, 
foarte bine, veni răspunsul Ragnei din tonul 
căreia se putea desprinde ura ce o măcina. 

Tina aștepta privind întrebătoare atât spre 
una cât și spre cealaltă dintre cele două femei. În 
cele din urmă se îndepărtă, aruncând o privire 
cercetătoare către mama sa, după care o luă la 
fugă. 

Când cele două femei rămaseră singure, 
Arina fu cea care deschise discuţia, întrebând cu 
glas tăios: 

— Ce aveţi să-mi spuneţi, doamnă Parker? 

Ragna se apropie atât de mult de ea, încât 
Arina putea să simtă mirosul parfumului ei care 
parcă o îneca. 

— Credeţi că nu știu că vreţi să puneţi 
mâna pe bărbatul meu? răsună întrebarea 
plină de ură. 

Fără să vrea, Arina se dădu câţiva pași 
înapoi. Se schimbă la faţă, iar ochii îi sclipeau de 
revoltă. Se adună și răspunse cu mândrie: 

— Afirmația dumneavoastră este deplasată, 
doamnă Parker. În primul rând, nu obișnuiesc să 
alerg după bărbaţi însuraţi, iar în al doilea rând 
din cele cunoscute mie, între dumneavoastră și 
soțul dumneavoastră nu mai poate fi vorba de 
mult de o relaţie de căsătorie. O femeie care 
și-a părăsit familia, trăindu-și propria viaţă, nu 
trebuie să se mire atunci când soţul ei refuză 
orice gând de a mai fi vreodată împreună. Și 
acum, vă rog să consideraţi discuţia încheiată. 
Consider sub demnitatea mea orice continuare a 
discuţiei pe această temă. 

— Asta ar fi pe placul dumneavoastră. Vă 
credeţi foarte tare. Dar nu este aşa. Nu pe 
dumneavoastră vă iubește, ci pe mine, numai pe 
mine, așa cum m-a iubit în toţi acești ani. Nu pe 
dumneavoastră vă vrea, ci această moșie 
Rosenburg. Printr-o căsătorie cu dumneavoastră, 
n-ar mai trebui să vă plătească despăgubirea. 

Arina tresări. Ca-ntr-un gest de apărare, 
ridică mâinile pentru a se feri. 


153 

















— Nu! Nu este adevărat! Connor s-ar putea 
să iubească moșia asta la fel de mult ca mine, dar 
din acest motiv n-ar fi niciodată în stare să mintă 
și să înșele. 

Pe neașteptate, îşi dădu seama că femeia din 
fața ei mintea intenţionat, pentru că nu putea 
accepta ideea de a fi înfrântă. Ea, cea mereu 
victorioasă, nu poate să accepte realitatea 
faptului că bărbatul pe care l-a tratat ani în șir ca 
pe un bun al ei, a întâlnit o altă femeie, de care 
s-a îndrăgostit. Cu convingere și glas hotărât, 
repetă: 

— Nu! Connor n-ar fi niciodată în stare de o 
asemenea minciună mârșavă. Nu este bărbatul 
care să se căsătorească numai pentru a obține un 
avantaj material. 

— Mulţumesc, Arina, se auzi în această clipă 
o voce bărbătească în care se simţea emoția. 

Dintre copaci apăru Connor. Alături de el 
păşea Tina, care căuta parcă protecţie, 
lipindu-se de tatăl ei în timp ce-și privea mama 
cu teamă. 

Connor se apropie de Arina, care tremura și 
o luă în braţe, încercând parcă să o protejeze. 

— Îţi mulţumesc pentru încrederea ta. Nu vei 
regreta nici o clipă această încredere în mine. 

Pentru câteva clipe, cei doi se priviră în 
tăcere, apoi Connor se întoarse către femeia ce îi 
era încă soţie și care privea scena împietrită. 

— Va trebui să părăseşti chiar astăzi 
Rosenburg. Toate celelalte lucruri ce mai trebuie 
lămurite între noi doi, o vom face prin 
intermediul avocatului meu. Adresându-se Tinei, 
continuă: Ia-ţi la revedere de la mama ta, Tina. 

Fetiţa întinse cu timiditate mâna, în timp ce 
Ragna tremura de furie şi de uimire. Refuză 
mâna întinsă a fetiţei printr-un hohot de râs 
distonant: 

— Du-te la Arina, pe care oricum o iubeşti 
mai mult decât pe mine. Se întoarse și fugi din 
loc nebunește. 

Tina rămase locului, cu lacrimi în ochi şi 
sughițând. Arina se apropie, și îmbrăţișând-o cu 
multă dragoste, îi șopti: 

— Nu plânge, Tina. Tati te iubește foarte 
mult, şi eu la fel. Mi-am dorit întotdeauna o fiică. 
Vrei să fii fetiţa mea? 

Lacrimile dispărură ca prin minune din 
ochii copilei. Privind-o pe Arina, care 
îngenunchease alături de ea, întreaga ei ființă 
strălucea de fericire. 

— Dacă vrei să fiu fiica ta, trebuie să te 
căsătorești cu tati, veni răspunsul neașteptat al 
Tinei. Vrei? 

Arina se ridică în picioare şi privindu-l cu 
multă seriozitate pe bărbatul ce o iubea atât de 
mult, răspunse: 

— Dacă tatăl tău mă iubeşte, atunci da, vreau 
să fiu soţia lui ṣi mama ta. 

— Și ce mult te iubește și te dorește, tati, 
răspunse bărbatul râzând, în timp ce ochii îi 
străluceau de fericire. 

Connor își cuprinse cu un braţ iubita, iar cu 
cealaltă mână o trase pe Tina mai aproape de el. 

— Din clipa asta, n-am să vă mai dau drumul. 
Vom fi o familie unită şi fericită, așa cum mi-am 
dorit întotdeauna. 

Arina își sprijini capul pe umărul lui 
Connor, în timp ce în gând îi cerea iertare 
pentru îndoielile sale faţă de el. 

Se gândea cu milă la femeia care se pregătea 
să părăsească Rosenburg, chiar dacă încercase 
prin intrigi să-i distrugă fericirea. În această 
clipă, jură în sinea ei să fie o soţie bună pentru 
Connor și o mamă bună pentru Tina. 

— Vă iubesc, șopti Arina lăsând gândurile 
deoparte. 

Se desprinse din îmbrăţișarea bărbatului și 
apropiindu-se de Tina, o luă în braţe. Tina uitase 
de cealaltă femeie, care era de fapt mama ei. Își 
privea tatăl râzând. 

— A fost bine că te-am chemat, nu-i așa? 

Abia în această clipă își dădu seama Arina, 
cum apăruse Connor ca la comandă. Tina, de 
frică pentru Arina îl chemase în ajutor. 

— A fost foarte bine, micuța mea. Ştiam că 
mă pot baza pe tine, şopti Connor cu multă 
duioșie. Te iubesc. 

— Şi eu, răspunse fetița. Pe amândoi, după 
care, întorcându-se spre Arina, șopti: mami ... 

Trei luni mai târziu, fu dată hotărârea de 
divorţ definitivă. Tina fu încredințată spre 
creştere și îngrijire tatălui ei, Connor Parker. În 
aceeași zi tânăra pereche înaintă actele pentru 
căsătorie și două săptămâni mai târziu avu loc la 
Rosenburg nunta celor doi. 

Arina își invită prietena la Rosenburg, 
pentru a-i fi domnişoară de onoare. Împreună cu 
ea, sosiră şi Bautzi, pasărea beo și Pașa, cu care 
Tina se împrieteni imediat. 

În ciuda așteptărilor, părinţii lui Connor au 
trimis o telegramă de felicitare. Acceptaseră 
hotărârea fiului lor. 

Astfel, toate lucrurile se îndreptară și în casa 
de la moșia Rosenburg se cuibări din nou 
fericirea. Tinerii căsătoriţi îşi propuseră să 
păstreze tradiţia asemenea înaintaşilor lor, care 
au trăit împreună fericiţi până la despărțirea 
finală. 

Dar nimeni nu era mai bucuroasă ca bătrâna 
Amanda. Dorinţa secretă a fostei ei stăpâne ca cei 
doi tineri să se iubească şi să se căsătorească se 
îndeplini. Nepotul ei cel mai drag și fiica 
iubitului ei soț erau astăzi împreună, așa cum 

și-a dorit și a sperat că se va întâmpla în clipa 
înscrierii acelei clauze în testament. 

Până și mama Arinei veni la cununie. 
Tratamentul a avut ca efect o schimbare 
profundă, făcând-o parcă să devină alt om. Părea 
mult mai tânără, iar domnul cu părul alb ce o 
însoțea părea nu tocmai nevinovat de această 
schimbare. 

Arina era din cale afară de fericită și pentru 
prima dată cele două femei, mamă și fiică, se 
înțelegeau fără a schimba prea multe cuvinte. 

În sfârşit, după multi ani de încrâncenare, 
bătrâna doamnă cunoscu o nouă viaţă. Era iubită 
și pentru prima dată după atâţia ani de 
singurătate se simţea dorită și înțeleasă. 

Se duse să vadă mormântul primului ei soț 
și al soţiei acestuia. Fără supărare și ură. 
Trecuseră toate, iar acum era bine, dragostea 
învinsese. 


Sfârşit 

